9 Fakta Dahsyat Mengenai Gladiator Dan Empayar Rom

Empayar Rom merupakan struktur sosial dan politikal yang paling luas dalam tamadun barat. Menjelang tahun 285 CE, empayar ini berkembang dengan terlalu luas hingga tak mampu untuk ditadbir oleh kerajaan pusat di Rome, menyebabkan ia dibahagi oleh Maharaja Diocletian kepada Empayar Barat dan Timur.

Pengaruh Empayar Rom terhadap tamadun barat sangat sangat penting dalam sumbangannya yang kekal kepada hampir setiap aspek budaya barat. iluminasi.com kongsikan 10 fakta mengenai empayar ini.

Menurut sejarah, Empayar Rom adalah antara empayar terbesar di dunia. Empayar ini bermula dari Rome dan meluaskan sayapnya hingga ke Mediterranean. Ia menguasai wilayah-wilayah di Eropah, Afrika Utara dan Timur Tengah.

Ketika berada di bawah pemerintahan Trajan bermula tahun 98 hingga 117, empayar ini berada di tahap paling berjaya sekali. Pada waktu ini, Empayar Rom memiliki kawasan jajahan seluas hampir 5 juta kilometer persegi yang didiami oleh 55 hingga 60 juga populasi manusia.

Walaupun jumlah ini tidak begitu banyak pada hari ini, namun pada zaman itu ia merangkumi 25% daripada populasi dunia. Ia juga merupakan entiti politik bersatu terbesar di dunia sehingga ke pertengahan abad ke-19.

Segala ini membuktikan betapa kuatnya empayar ini satu ketika dulu.

Air kencing pada zaman kita ini merupakan sesuatu yang tidak berharga dan jijik. Namun di Rome pada zaman empayar ini, lain sedikit. Air kencing dianggap sesuatu yang berharga kerana jumlah ammonia yang terkandung dalamnya.

Orang Roman menganggap air kencing berguna untuk membasuh pakaian, menyamak kulit binatang dan mencuci gigi. Tempat-tempat membasuh pakaian pada ketika itu mempunyai periuk tanah liat yang besar supaya boleh diisi dengan air kencing oleh orang awam.

Malah, mereka berjual beli air kencing disebabkan nilainya. Pemerintah empayar ini ketika itu, Vespasian melihat ini sebagai satu peluang dan mengenakan cukai kepada jual beli air kencing. Namun cukai ini menimbulkan kontroversi sehingga, Titus, anaknya sendiri memprotes tindakan bapanya.

Individu yang bertanggungjawab di atas kemusnahan Rome pada tahun 410 AD dikenali sebagai Alaric the Visigoth, disebabkan iri hati dan balas dendam.

Dia mahu lebih daripada hanya menjadi warga Rom namun telah dikhianati dan diserang oleh Rom.

Alaric merancang untuk berunding dengan pihak Rom namun telah ditipu membuatkannya sangat marah.

Sebagai respon, Alaric membalas dengan dengan menghancurkan Kota Abadi itu, dan ia merupakan kali pertama Rom tewas kepada pihak musuh dalam tempoh 800 tahun.

Sebelum itu, beliau sudah 2 kali menyerang Rome, namun serangan ketiga itu adalah secara tiba-tiba yang dikatakan menyumbang kepada kejayaan. Walaupun ketika itu Rome bukanlah "ibu pejabat" empayar ini ketika itu, namun kesan kemusnahan ini memberikan impak yang sangat hebat.

Ahli arkeologi di Perancis telah melakukan penemuan yang menakjubkan yang memberikan kita gambaran mengenai kedai minuman di zaman Rom. Kedai tersebut dipercayai berusia 2,000 tahun dan dikotori dengan mangkuk minuman diperbuat daripada tulang haiwan.

Gambar: Dipercayai bahagian dapur kedai ini. 3 bulatan tersebut dipercayai tempat letaknya ketuhar membuat roti.

Juga terdapat pinggan-pinggan, kerusi baring, 3 buah ketuhar, dan batu giling yang digunakan untuk menggiling tepung. Kedai tersebut merupakan tempat pertemuan popular bagi orang Rom dan Celt.

Jika anda mengunjungi kedai ini sebagai pelanggan, anda dapat menikmati makanan seperti lembu dan kambing, roti pita dan juga ikan.

Jika kita pada hari ini ada Red Bull dan Livita, gladiator Rom pada ketika itu juga mempunyai sesuatu yang lebih kurang sama dengan minuman tenaga ini. Ia diperbuat daripada abu tumbuhan dan air.

Walaupun mungkin sukar untuk menelan ramuan ini namun tahap kalsium yang terkandung sangat berguna.

Ada juga yang mengatakan ia tidak memberikan apa-apa perubahan. Gladiator-gladiator juga dilayan seperti atlet masa kini seperti rawatan perubatan pakar, rutin latihan intensif dan diet istimewa.

Orang Rom mempunyai prejudis terhadap mereka yang kidal berpunca daripada kepercayaan bahawa golongan ini tidak boleh dipercayai dan menyebarkan nasib malang. Perkataan "sinister" yang bermaksud jahat merupakan perkataan negatif pada zaman kini, namun ia bermaksud "kiri" pada asalnya.

Ia disebabkan kepercayaan aneh yang dipercayai oleh orang Rom bahawa ia mengandungi bunyi negatif. Tanggapan buruk ini sangat menjadi-jadi sehingga mereka memakai cincin di jari hantu pada tangan kiri untuk menangkis nasib malang.

Pengawal Praetoria adalah individu yang bertanggungjawab mengawal maharaja namun kesetiaannya semakin berkurangan dan dipengaruh oleh korupsi. Ia mempunyaii pengaruh terhadap kesejahteraan hidup maharaja, malah mampu untuk membunuh maharaja sendiri.

Donative merupakan hadiah yang diberikan kepada pengawal Praetoria oleh maharaja baru selepas maharaja sebelumnya dibunuh. Ia mewujudkan insentif kepada pengawal ini untuk membunuh maharaja bagi memperoleh ganjaran.

Pertarungan antara gladiator merupakan sebahagian daripada upacara pengebumian bagi bangsawan yang kaya. 2 orang hamba akan bertarung sebagai satu bentuk penghormatan kepada yang si mati.

Orang Rom mempercayai bahawa darah manusia menyucikan roh si mati.

Namun apa yang lebih dahsyat dilakukan oleh Julius Caesar, yang mengarahkan pertarungan melibatkan beratus-ratus hamba membunuh sesama sendiri sempena kematian anak dan bapaya.

Pertarungan itu menjadi sangat popular sehingga ia menjadi satu bentuk hiburan biasa.

Hukuman bunuh digunakan oleh komander senior dalam Tentera Rom iaitu melibatkan hukuman rejam sampai mati untuk menghukum unit atau kumpulan yang disabitkan kesalahan besar seperti pembelotan dan pemberontakan.

Hukuman ini diwujudkan untuk mengurangkan jenayah tersebut dan menjadi hukuman paling efektif kerana mereka yang melakukan jenayah ini bukan sahaja membahayakan nyawa sendiri malah nyawa rakan-rakan lain.

Ia juga bermakna rakan tentera yang menyedari akan sesiapa yang mahu melakukan jenayah ini, mampu menghentikan jenayah itu sebelum terlambat. Satu kumpulan atau kira-kira 480 orang tentera akan dipilih untuk dihukum dan dibahagikan kepada kumpulan dengan 10 orang setiap kumpulan.

Setiap kumpulan harus mencabut undi dan seorang daripada 10 orang itu akan menerima hukuman mati. 9 rakan yang lain pula ditugaskan untuk merejam individu tersebut dengan batu sehingga mati.


Tancho : Sejarah 'Otai' Pomade Paling Terkenal Di Dunia

Penjualan minyak rambut yang dikenali sebagai pomade menjadi tular secara tak semena-mena sehinggakan anda dapat melihat ia dijual di mana-mana sahaja termasuklah pasar malam.

Namun, generasi zaman kini tak pernah tahu akan jenama pomade yang paling legend, yang pernah popular satu ketika dahulu. Pomade tersebut tak lain dan tak bukan adalah Tancho. Anak-anak kelahiran tahun 1980 dan 1990 an, kalau tak kenal Tancho memang rugi, mesti pakai Brylcreem kan?

Tancho mempelopori pengeluaran dan penjual pomade di Malaysia satu ketika dahulu. iluminasi.com ingin kongsikan mengenai syarikat pengeluar produk ini.

Mandom Corporation adalah sebuah syarikat yang berpangkalan di Jepun, mengeluarkan dan mengedarkan produk penjagaan rambut, penjagaan kulit, minyak wangi dan juga deodoran.

Syarikat ini diasaskan dan ditubuhkan oleh Shinpachiro Nishimura dengan nama Kintsuru Perfure Corporation pada tahun 1927. Ia kemudiannya menukarkan nama kepada Mandom Corporation pada tahun 1971.

Produk pomade pertama yang dikeluarkan pada tahun 1933 yang diberi nama Tancho Stick. Dan disebabkan ia mendapat sambutan hangat dan dianggap produk yaang berjaya, syarikat ini mula untuk fokus kepada produk penjagaan lelaki.

Satu demi satu kejayaan dikecapi oleh syarikat Jepun ini melalui Tancho Stick, dan sekali lagi membuatkan mereka menukarkan nama syarikat kepada Tancho Corporation pada tahun 1959.

Usaha Tancho melebarkan sayap ke luar daripada Jepun dibantu oleh pengeluaran produk baru pada tahun 1970 yang diberi nama Mandom. Ia merupakan kombinasi perkataan "human" dan "freedom" dan merupakan satu lagi produk yang sangat berjaya.

Kempen pemasaran Mandom yang menggunakan pelakon Charles Bronson merupakan siri iklan Jepun paling lama yang menggunakan bintang Hollywood.

Dalam hanya masa seminggu iklan Mandon disiarkan di televisyen, produk ini menjadi jenama produk penjagaan lelaki paling laris di Jepun.

Disebabkan kejayaan ini, Tancho Corporation sekali lagi menukarkan nama syarikat kepada Mandom Corporation pada tahun 1971.

Menjelang tahun 1976, kejayaan Mandom dan penciptaan jenama eksklusif baru iaitu Gatsby menggalakkan mereka untuk mencuba jualan produk ini secara langsung.

Walaupun jenama Gatsby juga mendapat sambutan hangat seperti mana Tancho dan Mandom, namun penjualan Mandom secara langsung sangat menghampakan.

Disebabkan tiada pilihan, syarikat ini terpaksa melupakan jualan langsung dan kembali kepada penjualan secara edaran borong pada tahun 1980.

Pada tahun 1988, Mandom telah disenarai awam, menjual saham secara pasaran Over-The-Counter-Market (OTC) di Bursa Saham Tokyo. Mandom kemudiannya memperkenalkan jenama kosmetik terbaru untuk wanita iaitu Lucido pada tahun 1989.

Pada awal tahun 2000, Mandom berhasrat untuk terus mencari pasaran produk baru dan membuat keputusan untuk mengembangkan kewujudan di peringkat antarabangsa dengan menjadikan Gatsby dan Lucido sebagai jenama utama global.

Dengan Gatsby yang dikembangkan ke pasaran antarabangsa, jenama ini menjadi sangat berjaya dalam mengeluarkan produk penggayaan rambut. Pada tahun 2007, gelombang popular dari jenama Gatsby telah bermula dengan pengeluaran produk yang diberi nama "Moving Rubber".

Kini Gatsby adalah pengeluar produk kecantikan dan rambut bagi lelaki dan wanita yang terkenal di seluruh dunia. Hasil jualan produk jenama Gatsby merangkumi 59.6% daripada peroehan syarikat pada tahun 2012.


5 Sebab Rakyat Malaysia Perlu Mengawal Kebergantungan Kita Pada Facebook

Pada tahun 2012, Mark Zuckerberg ketika berlangsungnya majlis IPO atau Initial Public Offering Facebook, yang membuka jualan saham syarikat tersebut kepada orang awam memberitahu matlamat Facebook adalah untuk menghubungkan orang ramai dengan individu lain yang mereka mahu dan berkongsi perkara yang orang ramai mahukan.

Bagaimanapun, 6 tahun berikutnya, kebanyakan janji dan impian yang dinyatakan oleh Mark Zuckerberg dalam suratnya itu tidak banyak yang menjadi kenyataan. Facebook dilihat semakin lama semakin agresif mengawal kandungan serta perkongsian orang ramai, sehinggakan dinding pengguna kini lebih banyak dipenuhi apa yang Facebook rasakan kita gemar, bukan lagi perkara yang kita tetapkan ditunjukkan.

Kami bukan hendak ajak anda #unfriendfacebook seperti hashtag yang sedang popular ketika ini, ekoran kontroversi yang melanda Facebook. Bagi kami, semua tabiat manusia ada baik dan buruknya, cuma bagaimana kita mengawal tabiat kita itulah yang akan menyelamatkan kita daripada perkara buruk. Bagaimanapun, keburukan penggunaan Facebook semakin lama semakin ketara dan berikut adalah 5 keburukan yang semakin hari semakin dilihat runcing situasinya.

Bagi mereka yang mengikuti Facebook sejak mula, Facebook pada asalnya hanyalah sebuah laman web untuk membolehkan perkongsian-perkongsian perkara kehidupan yang lebih mirip dengan pesaing awalnya, Myspace dan Friendster. Namun lama-kelamaan Facebook dilihat seperti mahu menjadi pintu pertama kepada internet.

Cuba anda lihat balik bagaimana anda menggunakan internet satu masa dulu berbanding sekarang. Perbezaan paling ketara, dulu kita yang mencari maklumat yang diperlukan melalui penggunaan enjin carian seperti Yahoo, Google ataupun AltaVista (jika anda sempat merasai zaman itu). Namun kini Facebook adalah pintu utama kepada perkongsian berita dengan berita-berita yang menarik perhatian kita, adalah apa yang dikongsikan melalui dinding Facebook.

Tengok balik tabiat anda membaca. Adakah anda lebih banyak membaca apa yang Facebook letakkan untuk anda, tak kiralah perkongsian rakan, perkongsian laman yang kita ikuti atau mungkin juga pautan laman web informasi yang muncul tanpa diundang - ataupun kita sendiri mengawal apa yang kita baca?

Pola pembacaan melalui Facebook berjaya membuatkan kita lebih banyak menghabiskan masa membaca apa yang disajikan oleh Facebook, sehinggakan ramai yang bergentung kepada Facebook untuk 'menyediakan' bahan bacaan pada hari itu.

Kemunculan 'social media influencer' ataupun 'individu berpengaruh media sosial' boleh dilihat dalam pelbagai perspektif, namun ada kalanya pengaruh mereka ini dilihat mampu mencapai tahap menjengkelkan.

Dengan ramai 'individu berpengaruh' yang menjadikan jumlah 'like' serta 'sharing' sebagai matrik populariti mereka, terlalu ramai individu-individu lain yang berusaha menjadikan akaun Facebook mereka setaraf dengan 'influencer-influencer' ini.

Masalahnya, kadangkala pandangan yang dikongsikan mereka ini tidak masuk akal, sehinggakan mampu memecah-belahkan masyarakat atau menimbulkan pergaduhan, namun pembaca dilihat terlalu terpesona dengan jumlah follower atau pengikut yang ada, sehingga membenarkan segala-gala yang dikongsikan tanpa mahu berfikir panjang.

Lagipun, kebanyakan 'social media influencer' ini sebenarnya bukanlah pakar dalam bidang yang diulas, tetapi oleh kerana ulasan mereka sedap dibaca, membuatkan pengikut ketagih untuk membaca. Benar atau tidak ditolak ke tepi.

Pernah anda cari tentang sesuatu dalam Facebook dan kemudiannya anda mula dapati iklan-iklan mirip perkara yang anda cari itu, mula bertambah kuantitinya? Itulah yang dinamakan iklan bersasar minat, salah satu cara Facebook berjaya dijadikan medan propaganda pihak yang sudi membayar harganya.

Anda boleh katakan yang perkara itu tidak memberikan impak besar kepada anda, namun dengan terdedahnya bukti yang menunjukkan data-data Facebook pernah digunakan dalam mengawal sentimen pilihanraya yang berlaku di seluruh dunia, sudah jelas sekali kelebihan yang ada pada Facebook pasti akan diambil peluang pihak yang mahu menyampaikan agenda mereka.

Satu masa dulu, masyarakat mengeluh setiap kali iklan televisyen diudarakan ketika rancangan sedang berjalan tetapi iklan dalam Facebook berfungsi untuk memenuhi apa yang anda gemarkan. Dengan mengambil kira pendekatan itu, tak mustahil untuk mana-mana pihak untuk terus menyalurkan kepada anda agenda dan propaganda mereka, sama ada dalam bentuk artikel atau iklan bagi memastikan minat dan persepsi anda terus berada di pihak mereka.

Walaupun admin mengkritik social media influencer yang mengukur kejayaan mereka menggunakan like dan sharing, tahun demi tahun jelas berlaku penurunan ketara kepada jumlah capaian perkongsian kita ekoran penurunan pihak yang dapat membacanya.

Kami rasa semua pihak tahu yang Facebook memang mewujudkan satu algoritma yang akan mengesan sama ada sesebuah perkongsian itu patut dikongsikan kepada lebih ramai atau sekat perkongsiannya. Andaikan anda menggunakan Facebook hanya sebagai wadah perkongsian keluarga dengan 100 orang 'kawan' yang berfikiran serupa, hanya 5 atau 10 orang akan dapat melihat perkongsian anda, mengikut peratusan algoritma Facebook.

Besar kemungkinan 90 atau 95 orang individu yang lain akan terlepas perkongsian anda kerana langsung tidak pernah ditayangkan perkara tersebut, melainkan dia menekan sendiri laman akaun anda atau meletak anda sebagai 'see first.'

Jadi, apa perkara yang Facebook akan tunjukkan sekiranya kita disekat daripada melihat perkongsian kawan kita sendiri? Rujuk poin pertama dan ketiga artikel ini. Ada pembaca yang PM kami bertanya, bagaimana nak melayari laman Iluminasi tanpa melalui Facebook, dia kata dia jarang dapat update ada artikel baru kami di dinding Facebook. Jangan lupa anda juga boleh melayari Iluminasi melalui alamat laman web www.iluminasi.com

Dalam hidup kita, setiap orang sebenarnya ada had tentang berapa banyak maklumat yang boleh kita serap setiap hari. Dalam bidang media sosial, rakyat Malaysia sebenarnya banyak mendahulu negara-negara Asia Tenggara lain dari aspek penggunaan, masa penggunaan serta pengaruh hidup yang berpunca daripada media sosial.

18 juta rakyat Malaysia adalah pengguna Facebook dan kita mendahului dalam tempoh penggunaan Facebook berbanding negara Asean lain. 94% pengguna Facebook Malaysia mengenali sesuatu produk melalui Facebook dengan 62% daripada jumlah tersebut, melakukan pembelian selepas menemuinya. Ini menunjukkan Facebook mempunyai pengaruh yang cukup besar pada negara kita.

Namun, berapa banyak sebenarnya perkongsian yang betul-betul penting yang dapat kita hadam setiap hari? Daripada perkongsian rakan-rakan berkenaan hidup mereka, perkongsian video viral pada hari itu, artikel-artikel menarik untuk dibaca, kisah-kisah viral yang sensasi yang wajib diikuti serta bermacam lagi perkara yang direka untuk membuatkan kita tak lekang dengan telefon, kita perlu bertanya pada diri kita sendiri - di mana hadnya?

Adakah penggunaan Facebook sudah mengganggu konsentrasi kita semasa bekerja? Adakah kita terasa sunyi sekiranya makan tanpa membuka Facebook? Adakah anda pernah rasa rugi tidak mengikut perdebatan atau pergaduhan yang berlaku di kalangan 'rakan-rakan maya' anda?

Sekiranya ya, mungkin dah tiba masanya untuk kita sedar, dalam sehari kita ada 24 jam sahaja untuk hidup. Dengan 3 jam purata rakyat Malaysia habiskan sehari untuk menelaah Facebook, persoalannya - berapa baki masa kita habiskan untuk benar-benar menjalankan tugas dan tanggungjawab kita, di luar dunia maya?


10 Fakta Menarik Mengenai Pembinaan Menara Condong Pisa

Menara Condong Pisa yang terletak di Pisa, Itali, adalah antara struktur yang paling popular di dunia. Walaupun ia merupakan hasil kecacatan yang disebabkan oleh alam semula jadi, namun ia telah memberikan manfaat termasuklah menjadi tarikan pelancong.

Tinggi menara ini adalah 55.68 meter di bahagian yang rendah, dan 56.67 meter di bahagian yang lebih tinggi. iluminasi.com ingin kongsikan 10 fakta mengenai Menara Condong Pisa.

1. Tiada siapa yang tahu siapa yang mula-mula mereka bentuk menara ini namun pakar-pakar mengatakan terdapat sekurang-kurangnya 3 calon.

Wang yang digunakan untuk membina menara ini datang daripada rompakan. Orang-orang dari Pisa menyerang bandar Islam Palermo pada tahun 1064 dan menggunakan harta rompakan tersebut untuk membina menara ini.

2. Menara condong ini mengambil masa 199 tahun untuk siap yang mula dibina pada tahun 1173 dan siap pada tahun 1372. Ketika sedang dalam pembinaan, menara ini mula condong. Kecondongan ini bermula ketika binaan hanya berada di tingkat kedua menjelang tahun 1178.

3. Penyebab menara ini menjadi condong adalah disebabkan struktur muka bumi yang lembut dan tanah yang lembap. Ia dibina di atas tanah yang berair dan tidak cukup kukuh untuk menampug struktur batu yang sangat besar dan berat.

Seorang pekerja pembinaan telah menyedari akan kecondongan menara itu, membuatkan pembinaan itu terhenti hampir 100 tahun, iaitu pada tahun 1178. Pembinaan diteruskan pada tahun 1272.

4. Menara itu terselemat daripada runtuh disebabkan oleh rehat yang lama, di mana batu binaan menara ini memampatkan struktur muka bumi di kawasan itu membuatkannya lebih kukuh.

Selepas meneruskan semula pembinaan, mereka cuba untuk membina baki tingkat lebih rendah di satu bahagian namun ia tidak berhasil.

5. Cubaan untuk memperbaiki struktur ketika fasa kedua pembinaan telah mengalihkan pusat graviti dan kecondongan itu telah berubah daripada ke arah utara pada mulanya, kepada ke arah selatan.

Untuk mengembalikan kecondongan menara ini kepada ke arah asal, berjuta-juta ringgit dibelanjakan. Menara ini ditutup antara tahun 1990 hingga 2001 untuk melakukan kerja pemulihan, iaitu membuang tanah bagi membetulkan condong yang semakin teruk ke arah selatan, dan berjaya mengembalikan ia condong ke arah utara semula.

6. Pada tahun 1911, pengukuran tahap kecondongan bermula namun hanya dilakukan setahun sekali. Pengukuran yang lebih kerap dilakukan oleh pihak berwajib bermula beberapa dekad yang lalu.

Pada tahun 1964, kecondongan menara ini menjadi sangat teruk sehinggakan condong 17 kaki daripada pusat sehinggakan memaksa kerajaan meminta secara terbuka cadangan untuk membaiki menara ini.

Pada tahun 1995, para jurutera telah membekukan tanah di sekeliling menara ini menggunakan cecair nitrogen dengan harapan menstabilkan struktur bumi. Namun ia sekali lagi tidak berhasil. Pelan untuk memasang cerucuk bawah tanah juga dibatalkan.

7. Menara Condong Pisa ini bukanlah satu-satunya bangunan condong di Pisa. Rupa bentuk muka bumi di kawasan ini menyebabkan beberapa menara gereja condong termasuklah San Michele degli Scalzi, namun tidaklah secondong menara ini.

Juga terdapat beberapa menara condong lain di seluruh dunia, yang mana ada yang dibina dengan sengaja dengan rupa bentuk condong, dan ada yang secara semulajadi. Tapi tiada yang sepopular menara ini. Antaranya termasuklah Masjid Besar al-Nuri di Iraq dan Capital Gate di Abu Dhabi.

8. Menara Condong Pisa bukanlah menara yang paling condong di dunia. Menara gereja di Suurhusen, Jerman lebih condong.

Benito Mussolini, bekas Perdana Menteri Itali hampir-hampir memusnahkan menara ini. Beliau yang menganggap menara yang condong tidak sesuai untuk negara fasis cuba untuk membetulkan keadaan dengan menuangkan kongkrit pada asas menara ini pada tahun 1934.

9. Seorang tentera Amerika Syarikat telah menyelamatkan menara ini daripada musnah apabila hampir-hampir memberikan perintah untuk meletupkan menara ini kerana mengesyaki ia digunakan oleh tentera Nazi. Namun beliau tidak mampu untuk menghancurkan menara yang begitu indah ini.

10. Walaupun condong, namun menara ini dipasangkan dengan 7 buah loceng yang sangat besar. Loceng yang paling besar adalah seberat 3,175 kilogram, iaitu lebih berat daripada seekor badak sumbu.

Pelancong dibenarkan untuk naik hingga ke tingkat atas menara ini, walaupun ia kelihatan sangat bahaya kerana terlalu conong.

Hasil daripada usaha pemulihan yang dilakukan bermula tahun 1990an, tiada kecondongan tambahan dikesan. Menara ini dikatakan berhenti daripada semakin condong pada tahun 2008.


5 Komputer Riba Paling Mahal Di Dunia

Dengan kemajuan teknologi yang sangat canggih dan pesat membangun, kini kita boleh memilih pelbagai jenis jenama komputer riba dengan spesifikasi yang sangat mengagumkan pada harga yang berpatutan.

Namun, terdapat beberapa model komputer riba yang jauh daripada jangkauan kemampuan orang kebanyakan. iluminasi.com kongsikan 5 komputer riba paling mahal di dunia.

Acer Predator 21x adalah komputer yang paling hebat dari segi spesifikasi, namun berada di tangga terakhir dari segi harga iaitu RM39,999. Ia mempunyai skrin lengkung dengan saiz paparan yang sangat besar iaitu 21 inci.

Disebabkan saiznya yang lebih besar daripada komputer riba biasa, ia menjadikan komputer ini seberat 8.8 kilogram. Ia juga diiktiraf sebagai komputer riba paling hebat untuk peminat permainan video, disebabkan oleh spesifikasinya.

Ia dikuasakan oleh pemproses Intel Core i7-7820HK 2.90 GHz dengan RAM 64GB DDR4 dan paparan 21 inci. Apa yang lebih dahsyat mengenai komputer ini adalah ia dilengkapi dengan 2 kad grafik Nvidia GTX 1080 yang pasti menjadi idaman semua penggemar permainan video.

Jika terdapat kereta jenama Bentley, jangan terkejut jika ada komputer riba Bentley.

Pengeluar komputer ini iaitu Ego telah berkolaborasi dengan syarikat kereta mewah Inggeris, Bentley Motors untuk menghasilkan komputer riba mewah berharga RM78,000 ini.

Ia kelihatan serupa seperti iBook Clamshell 199 dan buatan tangan. Di bahagian luar, Ego dipasangkan dengan kulit asli bertatahkan berlian dengan logo Bentley di tengah-tengah.

Bingkai Ego disalut dengan emas putih luar dan dalam serta pemegangnya diperbuat daripada krom.

Komputer ke-4 termahal di dunia dikuasakan oleh pemproses AMD 64 dengan paparan 12.1 inci dan RAM 2GB.

Jika dilihatkan pada rupa bentuknya, ia lebih sesuai dengan wanita.

Di senarai ketiga adalah Macbook Pro emas 24 karat yang dikeluarkan pada awal tahun 2013. Pasti peminat tegar jenama Apple bergetar tulang rusuk melihat laptop ini kan?

Seperti yang dijelaskan oleh namanya, komputer riba ini disalut dengan emas 24 karat di keseluruhan bahagian luar dan sebahagian dalamannya yang menjadikan harganya setinggi RM117,000.

Bahagian bukan logam seperti papan kekunci dan trackpad dicat dengan warna emas untuk sepadan dengan emas 24 karat ini.

Bagi bahagian logo Apple pula dihasilkan dengan beberapa warna seperti hijau, putih dan lain-lain.

Dari segi spesifikasinya pula, komputer ini sama seperti MacBook Pro yang lain. Ia dikuasakan dengan pemproses 2.4GHz Interl Core Duo dan dilengkapi dengan memori DDR2 4GB 667MHZ, pemacu dalaman 160GB, grafik NVIDIA GeForce 8600M GT dan paparan TFT 15.4 inci.

Dengan harga setinggi RM1.39 juta, komputer riba Tulip ego Diamond merupakan yang kedua termahal di dunia. Jika dilihatkan pada luarannya ia tak ubah seperti seutas bag. Tulip dikeluarkan pada hujung tahun 2006 dan mempunyai dua versi iaitu berlian dan platinum.

Apa yang membuatkan harganya mencecah jutaan ringgit adalah kerana ia bertatahkan plat emas putih 80 karat dan berlian. Ia juga dipasangkan dengan dua potongan batu delima pada logo Tulip.

Dan jika ia tidak dipasangkan batu-batu permata ini, ia masih berada di kelas tersendiri kerana penghasilannya menggunakan teknik overmolding yang membolehkan pelbagai jenis bahan digunakan pada badannya termasuklah fabrik, kulit, kayu dan juga logam.

Idea asal adalah untuk menghasilkan produk daripada perspektif wanita yang pada pandangan pertama laptop ini boleh kelihatan seperti satu aksesori fesyen. Ia telah menghasilkan komputer riba berbentuk seutas beg tangan yang elegan.

Dari segi spesifikasinya pula, ia dilengkapi dengan cakera keras berkapasiti 160GB dengan 2GB RAM, sistem audio refleks Bass, pemproses AMD Turion 64-bit, paparan 12 inci dan kad grafik ATI Radeon Xpress 200.

Dan berada di tangga pertama senarai ini adalah laptop yang lebih mahal daripada sebuah kereta sport, iaitu Luvaglio. Luvaglio adalah komputer riba dari United Kingdom dan merupakan komputer riba dihasilkan menggunakan tangan pertama di dunia.

Walaupun tersangat mahal, namun ibu pejabatnya adalah di kawasan teres di London Barat.

Spesifikasi komputer riba ini boleh dipesan mengikut cita rasa anda. Malah, pelanggan boleh memilih sendiri bahan yang digunakan untuk menghasilkan luaran komputer ini termasuklah kayu, logam atau lain-lain.

Namun kosnya tetap juga sama kerana butang kuasa komputer ini mempunyai berlian yang sangat jarang ditemui. Luvaglio juga hanya boleh diakses dengan cap jari pemilik sahaja dan hanya boleh dibeli melalui pesanan sahaja.

Versi standard komputer ini datang dengan skrin LED 17 inci dengan pemacu Blue-Ray, 128GB ruang simpanan dan  salutan silau anti-reflektif yang direka khas untuk imej yang lebih jelas dan cerah.


Apa Yang Saya Belajar Selepas Gambar 'Peribadi' Saya Tersebar

Tiga tahun lalu, dua gambar saya dalam keadaan memalukan tersebar di internet. Gambar-gambar itu diambil di bilik air saya, beberapa bulan sebelum itu. Satu memaparkan perut dan dada tanpa lapik, lagi satu keseluruhan tubuh saya dalam tanpa berpakaian, dengan wajah saya tersenyum - hanya untuk tatapan teman lelaki saya yang duduk jauh, dihantar melalui Facebook.

Semasa remaja, amat biasa kedengaran kisah gadis remaja terjumpa gambar mereka sendiri dalam laman web pornografi mahupun dalam simpanan remaja lelaki lain. Namun, saya tak pernah membayangkan perkara itu berlaku pada saya.

Hubungan kami semakin lama semakin rapat, mula membuatkan saya ada keinginan untuk menghantar kepada teman lelaki saya gambar seksi saya. Selepas bersiap, berdandan serta memastikan sudut terbaik mengambil gambar, saya akhirnya menekan butang 'hantar', sesuatu yang saya kesalkan - kerana dengan tindakan itu, saya melepaskan semua kawalan dan maruah saya ke atas sesuatu yang sangat peribadi - tubuh badan saya.

Amat sukar untuk menggambarkan perasaan saya mengetahui pelajar-pelajar lelaki di sekolah lama saya memiliki gambar saya sendiri. Malu, rasa hina, membuatkan saya tidak hidup seperti biasa selepas tahu gambar saya tersebar. Teman lelaki saya bermati-matian mempertahankan dirinya bukan penyebab tersebar gambar tersebut.

Masalah yang paling besar, perkara itu bukan melibatkan saya seorang. Saya sudah menamatkan pengajian di sekolah 2 tahun sebelum itu, tetapi adik saya yang terpaksa berhadapan dengan kawan-kawan lelakinya, yang secara terbuka menyebarkan gambar kakak kandungnya sendiri di antara mereka. Kami komuniti kecil, saling mengenali antara satu sama lain, jadi sekolah kami merupakan satu lokasi penting dalam masyarakat kami.

Hampir separuh remaja di UK mengetahui rakan mereka ada berkongsi gambar dalam keadaan memalukan dengan orang lain yang dikenali. Empat daripada sepuluh tahu kewujudan kumpulan-kumpulan dalam media sosial tentang perkongsian gambar tak senonoh. Kisah membuli secara maya, memalukan tubuh badan orang serta kes bunuh diri melibatkan remaja juga kerap dilaporkan. Bagaimanapun, untuk setiap kisah ini di sebaliknya, kita perlu ingat ada seorang remaja wanita yang terpaksa meneruskan hidup. selepas mengharungi apa yang telah berlaku.

Beberapa bulan berikutnya selepas tersebarnya gambar saya, keadaan saya menjadi lebih teruk. Saya dimarahi rakan kerana saya yang berani mengambil gambar itu. Pulang ke rumah semasa cuti, saya mengelakkan diri daripada bergaul dengan orang ramai. Semasa majlis graduasi adik saya tahun lepas, saya paksakan diri hadir. Sepanjang majlis kepala saya hanya berfikir - dia ni ada tak tengok gambar saya itu?

Melihat gambar itu saja sebenarnya adalah sebuah gangguan seksual, namun oleh kerana gangguan seksual secara maya sudah jadi satu tabiat semulajadi zaman digital ini, pasti tak ramai yang rasa salah melihat sesuatu yang pemilik asalnya tak mahu orang lain tonton. Ramai remaja lelaki sebaya kami, sama generasi kami, tidak ada rasa bersalah melihat gambar bogel orang lain, kerana kewujudan internet.

Beberapa bulan selepas tersebarnya gambar, saya menghabiskan masa setiap malam mencari punca sebenar gambar saya tersebar. Pencarian saya berakhir selepas saya diberitahu seorang pelajar lelaki lain, gambar saya hanyalah salah satu daripada 40 keping gambar pelajar lain yang sama-sama bersekolah di situ. Dimuatkan ke dalam satu kumpulan sama yang dikumpulkan tahun demi tahun. Ada yang hanya memakai pakaian dalam, ada yang tidak berpakaian seurat benang pun, seperti saya.

Wanita perlu bekerjasama memastikan kesedaran terhadap gangguan seksual secara maya tetap dipandang berat, sama seperti gangguan seksual secara fizikal. Dengan kemajuan teknologi yang pesar, agak menakutkan apabila kita mendapat tahu sudah ada teknologi yang dibangunkan untuk menggantikan wajah pelakon porno dengan wajah sesiapa saja yang dikehendaki. Ini menunjukkan situasi gangguan seksual kini berada pada tahap cukup membimbangkan.

Saya sudah dapat menerima apa yang berlaku pada saya dan yang paling penting, sudah pun berhenti menyalahkan diri sendiri. Walaupun begitu, rasa gusar dengan nasib gambar saya yang masih berlegar selepas tiga tahun itu tetap mendatangkan rasa gementar. Apa pun yang berlaku, itu sesuatu yang saya perlu terima telah berlaku dan saya akan meneruskan hidup, untuk mengingatkan wanita lain agar tidak lagi melakukan kesilapan yang pernah saya lakukan.

Artikel ini adalah terjemahan artikel asal 'What I learned when naked pictures of me were leaked online' tulisan Sophia Ankel, seorang pelajar jurusan penerbitan yang telah memenangi Hugo Young Award bagi tahun 2018.


Ini Cara Bagaimana Gambar Pesawat Di Udara Diambil

Setiap kali terpandang ke luar tingkap ketika berada dalam kapal terbang sambil menikmati pemandangan awan dan langit yang indah, pernah tak anda ternampak kapal terbang lain berada di sebelah?

Mungkin pernah, tetapi tersangat jarang. Pasti ia membuatkan anda terfikir bagaimana gambar sesebuah kapal terbang itu diambil?

Dan ya, seperti yang anda fikirkan, gambar kapal terbang yang sedang berada di udara diambil dari kapal terbang yang lain, ataupun helikopter.

Biasanya kapal terbang yang dinaiki oleh jurugambar mempunyai pintu belakang dan kerusi yang dibuang.

Pintu pesawat yang dibuang membolehkan jurugambar mendapat pandangan langit sekeliling yang luas dan tidak terhad.

Jurugambar tersebut akan memakai tali pinggang keledar dan duduk di atas lantai atau kerusi.

Kemudiannya pesawat yang akan diambil gambarnya terbang bersama dengan formasi yang ditentukan. Jurugambar biasanya memilih masa yang paling sesuai dengan pencahayaan yang terbaik bagi menghasilkan gambar yang menarik.

Untuk pesawat yang lebih besar atau pantas, penggunaan pesawat pengambil lain akan digunakan termasuklah jet dan pengebom Perang Dunia Kedua di mana jurugambar akan duduk di posisi ekor penembak pesawat.

Juruterbang yang bertugas biasanya berpengalaman dalam penerbangan formasi. Sebelum berlepas, taklimat akan diberikan membincangkan isu-isu berkaitan termasuklah formasi penerbangan, prosedur kecemasan dan hilang dari pandangan.

Setelah berada di udara, pesawat pengambil gambar akan terbang mengikut laluan yang ditetapkan dan pesawat yang diambil gambar hendaklah kekal pada formasi yang betul.

Jurugambar boleh berkomunikasi melalui isyarat atau bercakap dengan juruterbang pesawat yang diambil gambar. Ia bertujuan memberitahu jika pesawat tersebut harus mengubah posisinya.

Jurugambar juga munkin akan mengarahkan pesawat yang diambil gambar untuk terbang dalam bulatan, dan tidak hanya terbang ke hadapan untuk mendapatkan latar belakang yang lebih cantik atau dramatik.


Denmark : negara yang paling bahagia dengan rakyat yang murung

"Something is rotten in the state of Denmark." Begitulah salah satu baris dialog dalam pementasan Hamlet oleh karyawan agung Shakespeare suatu ketika dahulu. 'Rotten' dalam konteks ini membawa makna korupsi atau sesuatu situasi yang tidak tidak kena.

Mundar laju empat abad ke hadapan, Denmark berubah menjadi negara paling seimbang dan bahagia berbanding negara-negara lain dalam laporan Better Life yang disediakan oleh Organisasi Kerjasama dan Pembangunan Ekonomi (OECD).

Hanya 2% pekerja di negara itu bekerja lebih masa berbanding purata OECD iaitu 13%. Malah, rakyat Denmark mempunyai keseimbangan budaya kerja kerana menghabiskan dua pertiga hari mereka (16 jam) untuk tidur, makan dan bersuka-ria.

Selain keseimbangan budaya kerja, Denmark juga unggul dalam aspek lain seperti kualiti persekitaran, penglibatan sivik, pendidikan, kemahiran, pekerjaan, pendapatan, kesihatan, keselamatan peribadi dan hubungan sosial. Aspek terakhir iaitu rangkaian sokongan sosial juga adalah kunci utama : 96% warga Denmark mempunyai keluarga dan rakan yang mereka sentiasa boleh harapkan jika berada dalam kesusahan berbanding 88% nilai purata di negara-negara OECD yang lain.

Kualiti udara di sana juga lebih baik daripada purata negara OECD iaitu 11.1 mikrogram dalam setiap meter padu udara berbanding purata negara OECD sebanyak 14.05.

Rakyat di negara itu majoritinya terlibat dalam proses pilihan raya dengan catatan 86% rakyat yang keluar mengundi - antara bacaan tertinggi dalam negara OECD. Di samping itu, rata-rata warga Denmark adalah berpendidikan. 80% orang dewasa antara 25-64 tahun telah menamatkan pengajian di sekolah menengah. Jumlah itu adalah empat peratus lebih tinggi daripada putara OECD.

Menurut orang Denmark sendiri, kunci kebahagiaan mereka terletak pada sikap yang lebih mementingkan kehidupan berbanding kerja. Apabila di tempat kerja pula, mereka diberikan kefleksibelan dalam pelbagai aspek. Misalnya mereka boleh memilih untuk mula bekerja pada jam berapa dan juga mempunyai pilihan untuk bekerja dari rumah. Adapun begitu, waktu makan tengah hari telah ditetapkan pada masa yang tertentu untuk membolehkan kakitangan berinteraksi sambil makan bersama-sama. Kesemupa pekerja di negara itu menikmati faedah cuti tahunan berbayar selama sekurang-kurangnya lima minggu.

Walaupun tidak bekerja dalam tempoh yang panjang seperti pekerja di negara lain, ia tidak bermakna mereka tidak tahu membuat kerja. Para penyelidik OECD mendapati waktu kerja harian yang panjang sebenarnya mengurangkan produktiviti.

Menurut laporan OECD, pilihan gaya hidup orang Denmark sudah boleh dilihat melalui sikap mereka. Keutamaan lebih banyak diberikan kepada kesihatan, pendidikan, persekitaran dan keseimbangan budaya kerja. Pekerjaan dan pendapatan tidak banyak dititikberatkan.

Seorang Profesor Ekonomi dari Aarhus Business School, Christian Bjørnskov, bagi warga Denmark, wang adalah tidak sepenting kehidupan bersosial mereka, tidak seperti di Britain ataupun Amerika Syarikat. Mereka lebih banyak menghabiskan wang dengan bersosial bersama orang lain dan tidak berkeinginan membeli rumah atau kereta besar.

Bloomberg pernah melaporkan, walaupun rakyat di negara itu terpaksa membayar cukai yang tinggi, mereka sedikitpun tidak kisah kerana semua cukai yang dikutip digunakan untuk kebajikan rakyat dan negara. Itu adalah sesuatu yang mereka sangat hargai. Maka, tidak hairanlah warga Denmark dilaporkan mempunyai tahap kepuasan hidup yang paling tinggi berbanding mana-mana negara lain.

Denmark juga telah menduduki tempat pertama dalam Laporan Kebahagiaan Sedunia 2013, tempat ketiga pada tahun 2015 dan lagi sekali mengungguli carta pada tahun 2016.

Tidak ada negara yang sempurna dalam dunia ini. Fakta ini mungkin agak mengejutkan, namun warga Denmark mengambil ubatan anti kolestrol dan farmaseutikal lain - termasuk antidepresan - lebih banyak berbanding purata negara OECD.

Menurut OECD, kerajaan Denmark juga boleh cuba untuk lebih banyak membantu rakyat yang berpendapatan dan berkemahiran rendah. Ini disebabkan jurang antara orang kaya dan miskin adalah sangat tinggi. 20% penduduk teratas berpendapatan empat kali ganda lebih banyak daripada 20% penduduk terbawah.


Pagpag : Makanan Popular di Filipina Hasil Sisa Makan Orang Lain

Kehidupan di kawasan setinggan yang sesak dan kotor di bandar Manila adalah sangat menyeksakan dan menyediakan makanan buat ahli keluarga yang kelaparan setiap hari juga adalah satu cabaran yang besar.

Disebabkan itulah hidangan "pagpag" menjadi popular di sana. Istilah Tarong ini kebiasaannya merujuk kepada habuk/debu selepas mengibas permaidani atau pakaian. Namun, di kawasan sesak Manila, ia bermakna daging yang dikutip dari tapak pelupusan sampah, dibersihkan dan dimasak semula sebagai hidangan yang murah.

Pagpag telah lama menjadi makanan ruji warga Filipina di kawasan setinggan, namun sejak beberapa tahun kebelakangan ini ia juga menjadi satu perniagaan yang menguntungkan bagi pengutip sampah dan juga pemilik kedai makan kecil yang membeli daging terbuang ini dengan harga yang murah dan mengitar semula untuk dijadikan menu baru.

Pengutip sampah yang sebelum ini hanya berminat dengan plastik dan logam yang boleh dikitar semula kini lebih menumpukan perhatian kepada lebihan makanan dan makanan tamat tempoh yang datang dari rangkaian restoran makanan segera dan pasar raya. Mereka akan menggeledah timbunan sampah yang dikerumuni haiwan lain, mengumpulkan daging-daging ini ke dalam satu beg plastik dan menjualnya kepada pemilik kedai makan.

Satu beg plastik berisi daging pagpag biasanya dibeli dengan harga 20 piso (RM1.50) dan sudah cukup untuk tukang masak menyediakan beberapa hidangan murah yang dijual antara 10 piso (75 sen) hingga 20 piso.

Sebelum daging pagpag dimasak semula, ia akan dibasuh terlebih dahulu untuk mengeluarkan sampah-sarap dan kotoran yang melekat. Kemudian, tulang-tulang akan diasingkan sebelum dimasak menggunakan pelbagai sos, sayuran dan rempah untuk dihidangkan kepada pelanggan.

Menurut salah seorang penghuni kejiranan, hidangan pagpag sebegini membantu mereka kerana satu beg plastik daging sudah boleh mengenyangkan seluruh ahli keluarga.

Dahulu, pagpag merupakan pilihan terakhir bagi penduduk kawasan sesak di Manila yang akan dimakan apabila tidak mempunyai pilihan lain atau ketika mereka tidak punya wang untuk membeli hatta secupak beras. Kini, dengan kadar inflasi yang semakin tinggi, semakin ramai penduduk di sana yang mengalami kesusahan sehingga pagpag menjadi makanan harian mereka sekeluarga.

Walaupun kebanyakan daging pagpag adalah lebihan daripada gigitan dan buangan orang lain, penduduk di sini yakin ia selamat untuk dimakan kerana telah dibasuh sebelum dimasak semula. Ada juga yang menyatakan ia adalah sedap dan berkhasiat meskipun pihak berkuasa kesihatan Filipina menganggap ia sebagai satu risiko ancaman kesihatan.

Adakalanya makanan lebihan ini disembur dengan disinfektan sebelum dibuang dan ada juga makanan yang telah dijangkiti patogen berbahaya seperti salmonella kerana dibiarkan dalam keadaan kotor berpanjangan.

Menurut seorang pakar pembangunan sosial, Melissa Alipalo, ia mungkin dianggap satu penghinaan kerana memakan sisa makanan orang lain namun ia adalah mekanisme kelangsungan hidup bagi penduduk miskin tegar di sana.

Dengan ketiadaan jalan penyelesaian bagi penduduk di kawasan ini, populariti pagpag hanya boleh meningkat naik walaupun berdepan dengan risiko keracunan makanan dan pelbagai masalah kesihatan yang membawa maut.

Jika anda sanggup melihat bagaimana hidangan pagpag ini disediakan, boleh tonton sendiri video berikut. (Amaran: Video mengandungi visual yang boleh meloyakan tekak)

Kita yang berada di Malaysia seharusnya bersyukur kerana rezeki dan makanan sentiasa melimpah-ruah sehinggakan terlalu banyak makanan dibazirkan. Ada yang dibuang begitu sahaja tanpa dijamah sedikitpun. Ada yang dicampak-campak begitu sahaja.

Jika anda rasa pernah merasakan lauk sambal sotong dan ikan pari masak asam pedas itu adalah "lauk ikat perut pada hujung bulan", cuba sesekali anda bayangkan perasaan penduduk Filipina ini yang terpaksa makan sampah setiap hari untuk meneruskan hidup.


Penjara Halden : Penjara Paling Mewah Dan Gembira Di Dunia

Menurut Laporan Kegembiraan Dunia yang dikeluarkan oleh United Nations Sustainable Development Solutions Network, Norway merupakan negara kedua paling gembira di dunia dengan skor sebanyak 7.594 di belakang Finland.

Laporan ini sedikit sebanyak memberitahu kehidupan rakyat Norway yang sudah pastinya lebih gembira berbanding yang lain. Namun, bukan sahaja rakyat biasa, malah banduan-banduan di Norway juga menjalani hidup yang gembira, lebih-lebih lagi mereka yang dipenjarakan di Penjara Halden.

Terdapat 250 banduan dalam penjara ini dan hampir separuh daripadanya melakukan jenayah berat seperti membunuh, merogol dan sebagainya. 33% daripadanya dihukum atas kesalahan mengedar atau menyeludup dadah.

Diiktiraf sebagai penjara paling berperikemanusiaan, Halden Fengsel agak berlainan daripada penjara biasa. Ia dibina di tengah-tengah hutan kerana arkitek yang bertanggungjawab mahu memelihara alam semulajadi di bahagian dalam penjara.

Mudah untuk melarikan diri dan bersembunyi namun tiada siapa yang melakukannya.

Antara fasiliti lain dalam penjara ini adalah taman, gimnasium, bilik latihan, perpustakaan, bilik komputer dan banyak lagi. Malah, terdapat bilik ibadat di mana anda boleh solat.

Kebanyakan kawasan tidak mempunyai CCTV dan banduan-banduan ini boleh bergerak bebas. Ramai yang mendakwa penjara ini terlalu mewah yang membuatkan hukuman penjara bukanlah satu hukuman yang betul.

Namun bagi warden Are Hoidal, beliau berkata menghukum atau "balas dendam" terhadap pesalah tidak memberikan apa-apa hasil yang baik. Kuncinya adalah memulihkan.

Apa yang menarik mengenai penjara paling best di dunia ini adalah :

Bagi mengurangkan tekanaan psikologi dalam penjara, penjara ini telah membelanjakan kira-kira RM3.9 juta dengan membeli lukisan, fotografi dan memasang pencahayaan.

Menurut pamplet penjara ini, mural yang dihasilkan oleh artis grafiti, Dolk, memberikan sentuhan keriangan dan membuatkan banduan tidak rasa terkongkong.

Mereka berharap hasil seni dan kelas melukis serta bengkel kayu yang disediakan dapat memberikan banduan berasa lebih dihargai dan diambil berat.

Dari segi hukuman pula, penjara 21 tahun adalah hukuman maksimum di Norway, termasuklah atas kesalahan membunuh.

Dan disebabkan hampir kesemua banduan bakal kembali hidup bersama masyarakat di luar satu hari nanti, penjara ini direka sehabis baik bagi menyerupai dunia luar untuk mempersediakan banduan untuk bebas.

Di penjara Halden, bilik-bilik nya amatlah selesa termasuklah mempunyai bilik mandi yang dipasang jubin seramik, peti ais mini dan TV skrin rata.

Menurut pegawai penjara ini, TV yang lebih nipis memberikan ruang yang lebih sedikit kepada banduan untuk menyembunyikan dadah dan bahan larangan yang lain.

Bagi setiap 10 hingga 12 sel atau bilik, disediakan sebuah dapur dan ruang tamu bagi banduan menyediakan makanan dan berehat selepas seharian bekerja. Tak ada satu tingkap pun di penjara ini yang mempunyai jeriji besi.

Aktiviti harian disusun oleh pengawal, bermula daripada 8 pagi hingga 8 malam. Ia membuatkan banduan lebih aktif dan mempunyai hobi.

Ia juga sebahagian daripada strategi keselamatan dinamik penjara ini iaitu banduan yang sibuk beraktiviti kurang menimbulkan masalah terhadap pengawal dan juga sesama sendiri.

Banduan boleh bermain bola keranjang, menggunakan kemudahan memanjat dinding, bermain bola tampar, bersenam, futsal, dan juga berjoging.

Malah para pengawal juga sering bersosial dengan banduan-banduan sama ada berborak minum kopi atau bersukan. Ini mewujudkan kestabilan sosial dan secara tak langsung membina hubungan baik antara kedua-dua pihak.

Bagi banduan yang meminati muzik, pasti membuatkan mereka sangat seronok. Sebuah studio rakaman yang diberi nama "Criminals Studio" dengan peralatan profesional disediakan di penjara ini.

Cikgu muzik yang mengajar tidak menggunakan perkataan "banduan" sebaliknya menggunakan "anak murid".

Pelbagai peralatan muzik diajar termasuklah piano, gitar, bongo dan banyak lagi. Bukan sahaja banduan malah pengawal juga mengambil bahagian, sehinggakan 3 orang pengawal keselamatan dari penjara ini bertanding alam American Idol versi Norway.

Arkitek yang mereka bentuk penjara ini memelihara pokok-pokok di sekitar kawasan penjara seluas 75 ekar ini untuk mengaburkan dinding penjara setinggi 20 kaki.

Bak kata arkitek tersebut, untuk membolehkan banduan-banduan merasa semua musim yang ada.

Dinding luar penjara ini diwarnakan dengan warna coklat untuk sebati dengan hutan di sekeliling penjara ini. Namun di bahagian dalam, pelbagai jenis warna digunakan. Penghias dalaman menggunakan 18 jenis warna bagi merangsang rasa dan mood yang pelbagai.

Warna hijau redup memberikan rasa nyaman di dalam sel manakala warna jingga pula memberikan rasa bertenaga di dalam perpustakaan. Rumah tetamu yang mempunyai 2 bilik yang digunakan apabila keluarga banduan datang menginap diwarnakan dengan warna merah.

Setiap pengawal penjara di Norway wajib melalui latihan 2 tahun di akademi dan status mereka lebih hebat berbanding rakan sejawat di Amerika Syarikat dan United Kingdom.

Deskripsi kerja pengawal mewajibkan mereka memotivasikan banduan supaya hukuman yang dijalani dirasakan sangat bermakna, menyedarkan dan memulihkan sebaik mungkin.

Dan di penjara ini, separuh daripada pengawal adalah wanita yang mana gabenor penjara percaya ia mengurangkan tekanan dan menggalakkan tingkahlaku yang baik.

Walaupun banduan di Norway hilang hak kebebasan mereka, namun hak-hak lain seperti penjagaan kesihatan tetap diterima. Doktor perubatan, doktor gigi dan jururawat disediakan bagi mencegah standard penjara ini daripada merudum.

Terdapat hospital kecil dan klinik gigi yang lengkap dalam penjara ini.


Ini Sebab Mengapa Lanun Pakai Penutup Mata

Memakai penutup sebelah mata atau eyepatch merupakan trademark bagi lanun. Jika seseorang itu menjadi lanun, adalah tidak lengkap "kelanunannya" tanpa penutup mata.

Adakah orang pertama yang memakainya adalah lanun, dan buta sebelah matanya? Jika ya, maka jelaslah sebabnya. Namun jika tidak, pasti anda tertanya-tanya mengapa mahu menggunakan sebelah mata untuk melihat sedangkan kita mempunyai dua mata?

Walaupun tiada sejarah yang direkodkan untuk membuktikan teori ini sebagai satu fakta, namun ramai yang kurang mempercayai pemakaian penutup mata berkait dengan kehilangan atau buta sebelah mata.

Namun ia lebih berkait dengan membiasakan sebelah mata dengan keadaan kurang cahaya di atas kapal. Tapi, mengapa lanun harus membiasakan sebelah mata dengan keadaan yang kurang cahaya atau gelap, kan?

Ramai yang mempercayai bahawa tujuan berbuat demikian amat penting bagi lanun yang kerap bergerap turun dan naik dek kapal. Disebabkan zaman lanun tidak mempunyai pencahayaan daripada lampu, keadaan dek bawah ada kalanya gelap gelita.

Individu yang terdedah kepada cahaya dan kemudiannya berpindah ke bilik yang gelap, mata mereka memerlukan masa untuk melaraskan tahap pencahayaan dan mencapai penyesuaian gelap sepenuhnya.

Dr Jim Sheedy, seorang doktor sains penglihatan dan pengarah Vision Performance Institute di Universiti Oregon memberitahu bahawa walaupun mata dapat menyesuaikan diri dengan cepat daripada keadaan gelap kepada bercahaya, namun ia boleh mengambil masa sehingga 25 minit untuk sesuaikan dari persekitaran bercahaya kepada gelap.

Ini kerana mata memerlukan masa untuk menjana semula pigmen foto.

Jadi, dengan memakai penutup sebelah mata, lanun dapat menghalang cahaya daripada masuk ke dalam sebelah mata yang membenarkannya biasa dengan kegelapan ketika berada di dek atas.

Dan apabila mereka turun ke dek bawah yang gelap, mereka tidak mengambil masa yang lama untuk biasa dengan keadaan di bawah.

Ramai yang mengatakan ia sangat penting lebih-lebih lagi ketika mana lanun menceroboh kapal musuh dan memerlukan "night vision" dengan serta merta untuk berlawan dengan pihak musuh.


Kajian Terbaru Buktikan Puasa Mampu Jana Semula Sistem Imun Secara Keseluruhan

Walaupun berpuasa telah dibuktikan oleh sains dapat memberikan manfaat kepada kesihatan namun masih ada golongan yang menentang perkara ini.

Sains telah membuktikan berpuasa menggalakkan kehilangan berat badan, menormalkan kepekaan insulin, menurunkan tahap trigliserida dan juga memperlahankan tanda-tanda penuaan.

Berpuasa pula dibahagikan kepada beberapa kategori daripada berpuasa sekejap dengan tempoh 14 hingga 18 jam, hinggalah jangka masa panjang menahan diri daripada makanan sehingga 2 ke 3 hari.

Setiap daripada pelan puasa ini mempunyai manfaat dan cabaran masing-masing, serta memberikan pilihan kepada semua orang.

Walaupun begitu, ramai pakar pemakanan dan ahli perubatan profesional mendakwa berpuasa hanyalah sebuah trend dan memberikan risiko kesihatan yang harus difikirkan.

Ketika berpuasa, golongan ini mendakwa badan kehilangan nutrien kerana bukan sahaja mengehadkan pengambilan makanan tak berkhasiat tetapi juga makanan yang diperlukan oleh badan termasuklah buah-buahan, sayur-sayuran, protein dan juga lemak baik.

Mereka juga mendakwa berpuasa membuatkan seseorang itu makan lebih banyak apabila tak berpuasa yang menyebabkan kenaikan berat badan bertentangan dengan hasil yang sepatutnya.

Namun, Universiti Southern California telah membentangkan kajian terbaru yang menemukan penemuan yang menarik. Pasukan ini mengumpulkan sekumpulan peserta yang diarahkan untuk berpuasa untuk 2 hingga 4 hari secara tetap untuk tempoh 6 bulan.

Mereka mendapati perubahan yang luar biasa berlaku dalam tempoh ini termasuklah penurunan penghasilan enzim PKA iaitu hormon yang dikaitkan dengan peningkatan risiko barah dan pertumbuhan tumor.

Malah, sistem ketahanan badan para peserta juga kelihatan menjadi lebih baik daripada sebelumnya. Saintis yang mengkaji kajian ini, Profesor Valter Longo terkejut dengan penemuan ini.

Beliau berkata mereka apa yang mereka sedari dalam kajian terhadap manusia dan haiwan ini adalah jumlah sel darah putih menurun ketika puasa panjang. Dan apabila makan, sel-sel darah ini kembali semula.

Penemuan ini juga dikatakan memberikan peluang kepada mereka yang terdedah atau mudah dijangkiti penyakit, yang sedang menerima rawatan kemoterapi malah untuk populasi yang semakin menua.

Kajian ini juga menunjukkan bahawa berpuasa menghidupkan suis dalam badan, membuatkan badan memulakan pertumbuhan semula sel stem berasaskan sistem hematopoietik.

Ia memaksa badan untuk menggunakan glukosa, lemak dan keton yang tersimpan dalam badan, serta mula memecahkan sel darah merah dalam jumlah yang besar. Kehilangan sel darah putih membuatkan badan menjana semula sel-sel sistem ketahanan badan yang baru.

Sistem badan kita akan cuba untuk menyimpan tenaga apabila sedang berlapar. Apa yang badan kita boleh buat untuk menyimpan tenaga adalah mengitar semula banyak sel-sel ketahanan badan yang tidak diperlukan terutamanya yang telah rosak.

Ini bermakna, menurut penemuan kajian itu, proses berpuasa selama 72 jam diikuti dengan makan makanan sihat dan berkhasiat mampu memulihkan mereka yang mempunyai masalah sistem ketahanan badan.

Walaupun manfaat-manfaat ini kelihatan sangat baik, namun pakar perubatan mengingatkan kajian lanjut perlu dilakukan sebelum dijadikan alternatif perubatan.


Jepun hasilkan pingat Sukan Olimpik Tokyo 2020 menggunakan gajet yang dikitar semula

0.048 gram emas, 0.26 gram perak dan 12 gram gangsa. Itulah logam yang dapat dikitar semula daripada sebuah telefon mudah alih yang menyumbang kepada lebih kurang 5,000 pingat Sukan Olimpik dan Paralimpik di Tokyo pada tahun 2020. Lebih 80,000 telefon bimbit dan pelbagai perkakas elektronik kecil telah didermakan terus ke bangunan Kerajaan Metropolitan Tokyo (TMG) dengan harapan organisasi dan masyarakat yang terlibat berasa seperti peserta yang aktif dalam sukan berprestij itu.

Ini hanyalah salah satu rintangan kecil TMG dalam usaha mereka untuk menjadikan Tokyo sebagai sebuah bandar yang lestari bagi Tokyo 2020 dan masa hadapan.

Kali terakhir Tokyo menjadi tuan rumah bagi Sukan Olimpik adalah pada tahun 1964 dengan kereta api berkelajuan tinggi, sistem lebuh raya dan pelbagai kemajuan infrastruktur yang mencipta sebuah legasi yang menjadi pemacu perkembangan ekonomi di negara matahari terbit itu. Hari ini, bandar itu lebih fokus mengumpil Sukan Tokyo 2020 untuk menjadi model bagi sebagai masyarakat yang lestari dengan menggunakan sukan itu untuk lebih memakmurkan ekonomi, inisiatif memelihara alam sekitar dan juga memperbaiki kualiti hidup melalui inovasi baru.

Tokyo berharap walaupun setelah tamatnya sukan itu pada tahun 2020, kerja-kerja ini masih diteruskan sehingga dapat menjadi masyarakat berkarbon rendah dengan mengurangkan penggunaan tenaga dan pengeluaran gas rumah hijau sebelum tahun 2030 selari dengan Perjanjian Paris yang telah ditandatangani.

Semasa Sukan Olimpik itu berlangsung, kerajaan merancang untuk mengurangkan pengeluaran karbon dioksida kepada sifar semasa empat hari upacara pembukaan dan penutupan. TMG juga akan menggunakan kecerdasan buatan (AI), Internet Benda (IoT) dan teknologi persekitaran untuk mencapai emisi sifar pada masa hadapan.

Selain itu, TMG juga akan menggunakan tenaga solar, angin dan pelbagai sumber lain untuk menghasilkan hidrogen yang bebas karbon dioksida.

Penggunaan tenaga boleh baharu di bandar itu hanyalah 11% daripada jumlah penggunaan elektrik pada tahun 2015. Justeru, TMG berharap jumlah ini dapat ditingkatkan menjadi 30% sebelum tahun 2030. Mengurangkan penggunaan tenaga juga adalah penting dalam menjamin kejayaan inisiatif ini. Oleh itu, banyak program penjimatan tenaga dijalankan kepada bangunan-bangunan di sekitar Tokyo untuk mencapai 38% penjimatan berbanding tahun 2000.

Jepun sememangnya dikenali sebagai kuasa ekonomi besar dunia dengan KDNK sekitar USD850 bilion setiap tahun hingga layak diangkat menjadi kuasa ekonomi ketiga terbesar di dunia. Ibu negaranya, Tokyo, bukan sekadar sebuah pusat perdagangan antarabangsa. Kawasan pergunungan memukau yang mengelilingi wilayah itu hanyalah sekitar satu jam perjalanan sahaja dari deretan bangunan pencakar langit yang memberikan karakter kepada kota metropolitan itu. Pulau-pulau indah yang masih berada dalam kawasan Tokyo Metropolitan juga boleh dijejaki dalam masa kurang dari sejam perjalanan menggunakan kapal terbang. Atas dasar itu, TMG bercadang untuk memperkenalkan perkhidmatan pengangkutan baru dan pelbagai jenis infrastruktur pengangkutan yang membolehkan pelancong bergerak dengan mudah.

Walaupun kota itu merupakan sebuah bandar yang berteknologi tinggi, ia masih lagi mampu mengekalkan tradisi Jepun yang sudah berusia berabad-abad lamanya. Kekuatan jati diri masyarakat yang bergerak seiring dengan peredaran zaman seperti itulah yang kita patut teladani.


5 Kes Individu Menjadi Genius Disebabkan Kerosakan Otak

Disebalik setiap ujian, ada hikmah dan kebaikannya. Namun dalam kes ini, hikmah dan kebaikannya berlaku dalam masa singkat dan mampu dilihat dengan mata kasar.

Kisah Spiderman digigit labah-labah dan mendapat kuasa ajaib adalah fiksyen, namun kisah-kisah ini benar-benar berlaku.

iluminasi.com  kongsikan 5 kes pelik di mana individu-individu ini tiba-tiba menjadi genius selepas mengalami kemalangan.

Derek Amato dari Colorado, Amerika Syarikat mengalami kecederaan di kepala ketika terjun ke dalam kolam renang pada tahun 2016. Beliau hanya sedarkan diri ketika di hospital dalam keadaan ketakutan dan bercelaru. Kemalangan itu sangat berbahaya memungkinkan kelumpuhan.

Kecederaan itu membuatkan Derek mengalami masalah pendengaran teruk, sakit kepala krnoik dan masalah ingatan sehingga hari ini. Namun bagi beliau, kemalangan itu adalah perkara terbaik yang pernah belaku dalam dirinya kerana beliau tiba-tiba membuatkan beliau genius dalam bidang muzik.

Beberapa hari selepas kemalangan itu Derek mula nampak bentuk-bentuk berwarna hitam dan putih yang bergerak ketika memejamkan matanya. Beliau tiba-tiba pandai bermain piano, termasuklah nota-nota yang sangat rumit dan sukar yang mengambil masa bertahun-tahun untuk dikuasai.

Seorang jurujual, Jason Padgett telah diserang oleh dua orang perompak ketika meninggalkan sebuah bar pada malam tahun 2002. Jason dipukul hingga jatuh ke tanah dan kepalanya ditendang beberapa kali.

Ketika dipukul, beliau terlihat cahaya putih dan apa yang terjadi kemudian yang diingatinya adalah terbaring di atas lantai dipenuhi darah.

Jason mengalami gegaran teruk pada otaknya dan penglihatannya terjejas. Namun, kecederaan pada Jason yang juga tidak menghabiskan sekolah, memberikannya kebolehan yang tak pernah beliau jangkakan iaitu matematik.

Apabila saintis-saintis menjalankan ujian terhadap otak Jason dengan mengimbas otaknya dan menunjukkan beberapa persamaan matematik, pusat pemproses visual pada otaknya memberikan respon. Otaknya menukarkan nombor-nombor yang dilihat, kepada gambar.

Sejak itu Jason menyambungkan pelajaran di kolej untuk mengetahui lebih lanjut mengenai keadaannya dan teori nombor di sebalik penglihatannya yang tak dapat dijelaskan.

Jon Sarkin merupakan seorang lelaki normal menjalani hidup seperti orang biasa. Beliau mempunyai seorang isteri dan anak, serta bekerja sebagai tukang urut. Beliau juga gemar bermain golf.

Pada tahun 1988 ketika bermain golf, Jon telah mengalami pendarahan otak yang melemahkan lalu dikejarkan ke hospital. Keadaannya semakin memburuk sehinggakan doktor terpaksa membuang sebahagian daripada otaknya.

Dan apabila beliau bangun, kariernya sebagai seorang tukang urut telah lenyap, dan digantikan dengan seorang pelukis. Jon berhenti kerja dan mula menjadi seorang pelukis dan pembuat arca sepenuh masa. Perkara ini mendapat liputan media dengan cepat sekali.

Kini setelah hampir 30 tahun perkara itu berlaku, Jon masih melukis dan lukisannya dipaparkan di galeri di seluruh dunia.

Franco Magnani, seorang imigran Itali yang tinggal di San Francisco mengalami masalah kesihatan yang tiba-tiba dan sangat pelik. Beliau mengalami demam yang yang memaksanya terbaring dan bercelaru.

Ketika menderita, Franco bermimpi mengenai rumahnya ketika kecil di Pontito, Itali yang ditinggalkannya hampir 10 tahun. Dan apabila beliau bangun, beliau lukis kembali mimpinya yang mana semua lukisannya adalah daripada episod zaman kanak-kanaknya.

Lukisan yang dilukis sangat terperinci dan serupa seperti apa yang berlaku. Kerosakkan pada otaknya disebabkan demam telah membentuk epilepsi yang mengaktifkan sesuatu dalam otaknya membuatkan beliau mampu untuk mengingati segala perkara ketika beliau kecil.

Selepas 20 tahun, seorang jurugambar telah terbang ke Pontito dan mengambil gambar seperti mana yang dilukis oleh Franco.

Ketika berusia 14 tahun, hidup Jim Carollo seakan-akan musnah apabila kemalangan kereta yang dialaminya telah mengorbankan ibunya dan menyebabkan beliau koma. Doktor menganggarkan Jim hanya mampu hidup 5 minggu disebabkan kecederaan otak yang dialaminya.

Namun keajaiban berlaku dan beliau masih hidup. Selepas 6 minggu berada dalam keadaan koma, Jim menjalani proses pemulihan fizikal secara perlahan, dan kemudiannya mampu ke sekolah kembali.

Sebelum kemalangan, Jim langsung tak meminati matematik, namun kini matematik menjadi sangat mudah baginya. Jim berjaya mendapat markah yang tinggi dalam ujian geometri, walaupun tidak mengulangkaji.

Setiap ujian matematik yang diambil mudah dilalui oleh Jim, malah mampu mengingati nombor dengan hanya melihat. 200 nombor yang terdapat dalam pi dihafal oleh Jim dalam masa beberapa hari.

Kini Jim berusia 39 tahun dan beliau masih mengingati nombor-nombor tersebut.


Pra-Eklampsia : Amaran Bahaya Sebelum Sawan Ketika Hamil

Penulisan ini ditulis Dr Muhammad Izzat di laman Facebook beliau dan pihak iluminasi mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Pra-eklampsia adalah keadaan yang disebabkan oleh kehamilan, dan ianya berlaku pada trimester kedua kehamilan lazimnya selepas 20 minggu kehamilan.

Gejala ini berkaitan dengan tekanan darah yang tinggi, bengkak secara tiba-tiba dan penignkatan berat badan mendadak disebabkan pengumpulan air dalam tubuh serta kehadiran protein dalam air kencing.

Sehingga kini masih tidak diketahui apakah yang menyebabkan pra-eklampsia berlaku. Ketika pra-eklampsia berlaku, pengaliran darah ke uri menjadi berkurangan lantas membahayakan kandungan.

Malah, bayi akan terbantut tumbesarannya kerana kuantiti oksigen dan nutrien tidak sampai kepada bayi dengan cukup. Air mentuban juga akan menjadi kurang. Jika ini tumbesaran terbantut, kematian bayi secara mengejut boleh berlaku.

Oleh itu, kehamilan dengan pra-eklampsia harus dipantau dari masa ke masa bagi mengesan bayi yang bakal mengalami masalah ini supaya tindakan segera boleh diambil bagi menyelamatkan bayi.

Pra-eklampsia sangat biasa berlaku di kalangan wanita hamil. Pra-eklampsia ringan berlaku bagi 7 daripada setiap 100 kehamilan manakala eklampsia (sawan hamil) pula jarang berlaku; hanya 1 dalam setiap 100 wanita dengan pra-eklampsia akan mengalaminya.

Hampir separuh kes eklampsia, iaitu 44% berlaku selepas bersalin, dalam tempoh berpantang (postpartum).

1 dalam 200 kehamilan (0.5%) akan mengalami pra-eklampsia yang serius ketika hamil. Gejala-gejala pra-eklampsia lazimnya ditunjukkan pada penghujung kehamilan, tetapi ada juga yang menujukkan gejala-gejala selepas bersalin.

Gejala-gejala ini adalah tanda-tanda amaran bahaya, dan memerlukan perhatian pihak hospital dengan kadar yang segera. Dalam pra-eklampsia yang serius ini, organ-organ penting di dalam badan seperti fungsi hati dan buah pinggang mungkin akan terjejas, sekaligus menjejaskan proses pembekuan darah yang normal di dalam badan.

Jika tidak dirawat, pra-eklampsia serius ini boleh menjadi lebih teruk ke tahap eklampsia di mana sawan boleh terjadi. Walaupun ianya jarang terjadi 1 dalam 4000 kehamilan, eklampsia memberikan komplikasi dan impak yang serius kepada ibu dan bayi, dan boleh membawa maut

Anda lebih cenderung untuk mendapat pra-eklampsia pada kehamilan pertama atau jika terdapat jarak yang besar, selalunya 10 tahun, antara kehamilan ini dengan kehamilan yang terdahulu.

Berbincang dengan doktor anda, tentang faktor-faktor yang anda ada. Setelah penilaian doktor, anda akan dinasihatkan memakan ubat aspirin 75mg sehari sekali dari pada awal kehamilan (12 minggu) sehingga bersalin untuk mengurangkan risiko anda mengalami pra-eklampsia. Suplemen kalsium juga akan turut dimulakan.

Tiada cara yang pasti 100 % untuk mencegah terjadinya pra-eklampsia. Tetapi, cara yang terbaik untuk memastikan yang anda atau bayi tidak dalam bahaya ialah dengan berjumpa doktor anda secara kerap untuk temujanji antenatal anda.

Ujian air kencing dan bacaan tekanan darah dijalankan oleh doktor atau jururawat semasa anda hadir untuk temujanji antenatal anda, adalah untuk mengesan tanda-tanda awal pra-eklampsia.

Tujuannya ialah untuk memanjangkan tempoh kehamilan anda seberapa lama yang boleh, untuk memberi peluang kepada bayi supaya tidak dilahirkan secara pramatang. Ubat untuk mengawal tekanan darah juga turut akan diberikan.

Anda juga akan diberikan suntikan ubat magnesium sulfat. Satu kajian penyelidikan yang besar yang diterbitkan pada tahun 2002 mendapati bahawa jika ibu yang mempunyai pra-eklampsia diberikan magnesium sulfat, risikonya mendapat eklampsia dikurangkan hingga separuh.

Anda akan dirawat di wad rawatan rapi untuk ibu mengandung. Doktor juga akan menilai sama anda anda perlu diberikan ubat untuk mematangkan peparu bayi, sekiranya perlu dilahirkan lebih awal.

Sekiranya tekanan darah anda sukar dikawal dengan ubat-ubatan, akan dicadangkan supaya anda supaya menjalani proses induksi (induction of labour) atau melahirkan bayi anda melalui pembedahan caesarean.

Pra-eklampsia hanya akan pulih dengan sendirinya setelah anda melahirkan bayi. Tetapi, anda masih lagi berisiko sehingga empat minggu selepas bersalin, terutamanya jika pra-eklampsia anda itu serius atau dikenalpasti apabila kehamilan anda sudah mencapai minggu ke-37 atau lebih.

Anda mungkin perlu meneruskan ubat untuk mengawal tekanan darah walaupun sudah bersalin.

Jika bayi dilahirkan kecil dan pramatang, bayi akan dipantau di unit rawatan rapi bayi sehingga bayi benar-benar sihat dan selamat untuk pulang. Tiada masalah untuk meneruskan penyusuan susu ibu

Segera dapatkan rawatan jika ada gejala-gejala pre eclampsia. Jangan tunggu


10 Cara Mudah Mengurangkan Masalah Dengkur Ketika Tidur

Setiap orang pasti pernah berdengkur semasa tidur, dan ianya bukanlah sesuatu yang perlu dirisaukan. Namun, sekiranya anda berdengkur hampir setiap malam, ia mampu mengganggu kualiti tidur anda, menyebabkan kelesuan dan masalah kesihatan yang lain. Dengkur juga boleh mengganggu tidur orang lain, dan sekiranya anda mempunyai masalah ini, cuba ikuti tips serta langkah-langkah untuk kurangkan masalah berdengkur seperti di bawah ini.

Dengkur berlaku apabila udara tidak boleh bergerak secara bebas melalui hidung dan tekak ketika tidur. Keadaan ini menyebabkan tisu di sekeliling hidung dan tekak bergetar, menghasilkan bunyi yang kita kenali sebagai 'dengkur'. Mereka yang mempunyai masalah dengkur selalunya mempunyai tisu tekak dan tisu hidung yang berlebihan, atau tisu yang 'floppy' yang lebih cenderung untuk bergetar.

Naikkan posisi atau kedudukan kepala 4 inci mampu membantu pernafasan yang lancar dan menggalakkan lidah dan rahang bergerak ke depan. Terdapat bantal khas yang direka bagi tujuan mengurangkan dengkur dengan memastikan keselesaan otot leher.

Sunnah Rasulullah menggalakkan kita untuk tidur mengiring ke kanan. Tidur mengiring memudahkan proses pernafasan manusia. Tidur membelakangkan badan menyebabkan lidah, dagu dan lebihan lemak tisu di bawah dagu menutup saluran pernafasan. Tidur mengiring mengelakkan hal ini berlaku, melancarkan pernafasan.

Alat ini membantu membuka laluan pernafasan dengan menurunkan bahagian bawah rahang dan mendepankan lidah ketika tidur. Alat ini mungkin sedikit mahal, namun terdapat banyak lagi alat anti-dengkur lain sebagai alternatif.

Sekiranya anda mempunyai hidung yang banyak hingus, buang hingus tersebut setiap kali sebelum tidur. Penggunaan neti pot, nasal decongestant atau nasal strips mampu membantu anda bernafas dengan lebih lancar ketika tidur.

Udara kering berupaya mengganggu membran di hidung dan tekak. Sekiranya tisu hidung membengkak menjadi penyebab masalah dengkur, penggunaan pelembap udara boleh mengurangkan masalah ini.

Mengurangkan walau hanya sedikit sahaja berata badan anda mampu mengurangkan lemak tisu di belakang tekak anda yang menyempitkan saluran pernafasan. Cara ini mungkin tidak mampu menyelesaikan masalah dengkur sepenuhnya, sekurang-kurangnya ia mengurangkan bunyi dengkur.

Sekiranya anda seorang perokok, kebarangkalian anda berdengkur semasa tidur adalah tinggi. Merokok mengganggu membran di dalam hidung dan tekak, dan menutup saluran pernafasan dan akhirnya menyebabkan dengkur. Tabiat merokok memang susah untuk dibuang. Ia bukan sahaja mampu mengurangkan kesan dengkur, malah mampu mengurangkan risiko masalah kesihatan yang lain dan menyelamatkan poket anda.

Bahan-bahan ini membuatkan otot di dalam tekak terganggu ketika pernafasan. Hubungi doktor anda tentang ubat-ubatan yang anda ambil, kerana sesetengah daripada ubatan ini memang memudahkan anda tidur, namun ia boleh menyebabkan dengkur yang lebih teruk.

Makan lewat sebelum tidur adalah antara penyumbang kepada masalah dengkur, dan juga masalah kesihatan yang lain. Makan berat selewat-lewatnya 4 jam sebelum tidur. Selain itu, kajian menunjukkan bahawa makan berat atau makanan sesetengah jenis makanan seperti makanan tenusu atau susu soya boleh menyebabkan masalah dengkur yang lebih serius.

Bersenam secara umumnya boleh mengurangkan masalah dengkur, walaupun berat badan tidak menurun. Ini kerana apabila bersenam menggunakan otot badan anda seperti lengan, kaki dan perut, otot-otot di tekak juga terkesan, seterusnya mengurangkan kesan dengkur.

Masalah dengkur adalah masalah kesihatan fizikal yang serius, dan mampu menyebabkan hubungan anda tegang sama ada dengan pasangan mahupun rakan sebilik. Sekiranya semua langkah-langkah di atas tidak memberi kesan kepada masalah dengkur anda, dapatkan rawatan medikal daripada doktor yang bertauliah. Semoga perkongsian ini sedikit sebanyak mengurangkan masalah dengkur anda, dan anda dapat tidur seperti seorang bayi.


Eddie Woo : guru matematik yang diangkat menjadi hero di Australia

Populariti Eddie Woo hanya kian meningkat sejak 12 bulan yang lalu walaupun beliau telah lama melancarkan saluran Youtubenya, "Wootube" dan memenangi pelbagai anugerah.

Awal tahun ini, Eddie terpaksa menyekat air matanya dan memeluk isterinya tatkala Perdana Menteri Australia mengumumkan yang beliau adalah Australia's Local Hero bagi 2018.

Beberapa minggu selepas itu, Bill Gates pula mengumumkan yang Eddie merupakan salah seorang 10 finalis untuk memenangi hadiah USD1 juta bagi Global Teacher Prize 2018. Walaupun tidak memenangi anugerah itu, pencalonannya sebagai 10 yang terbaik sudah cukup membuktikan kehebatannya.

Bagi Eddie dan isterinya, Michelle, tempoh 12 bulan yang lalu merupakan satu keajaiban bagi mereka.

Awal Mac 2018, Premier Gladys Berejiklian telah mengumumkan jawatan baru Eddie sebagai "Mahaguru" di Jabatan Pendidikan New South Wales. Sebagai pelopor inovasi dalam pengajaran dan pembelajaran matematik, Eddie perlu menjelajah ke seluruh negeri, menjadi mentor kepada pelajar dan guru-guru lain.

Dalam pada masa yang sama, beliau masih mengekalkan kerjaya sebagai guru matematik di Sekolah Tinggi Teknologi Cherrybrook di pinggir bandar Sydney. Apabila Eddie mempunyai kerja luar untuk berkongsi keghairahannya dalam Matematik dengan semua orang sekitar Australia, guru-guru lain akan membantu menggantikan waktu pengajarannya di sekolah.

Menurut Luke Woodward, seorang pelajar Tahun 12 dari Sekolah Tinggi Wade di Griffith, Eddie membuktikan yang matematik bukanlah suatu kerja yang susah dan memeningkan seperti masalah nombor dan algebra semata-mata. Eddie mengajar anak-anak muridnya bahawa matematik sebenarnya adalah suatu mata pelajaran yang amat menyeronokkan.

Eddie yang dilahirkan di Sydney dibesarkan oleh ibu bapanya yang berhijrah ke sana dari Malaysia. Semasa membesar, Eddie sering menjadi mangsa buli dan rasis kerana 'berbeza' daripada rakan-rakan yang lain. Ibu bapanya sering perlu memujuk Eddie untuk ke sekolah dan mengingatkannya bahawa mereka berada di negara itu kerana ia mampu mengubah hidup dan masa depan Eddie.

Kini, impian dan cita-cita ibu bapa Eddie sudah terlaksana. Daripada kehidupan sebagai anak pasangan migran dan seorang guru biasa, Eddie telah diangkat menjadi hero bagi seluruh warga Australia.

Sebelum dikenali ramai, Eddie hanyalah seorang guru matematik biasa yang amat disayangi pelajarnya di sekolah. Sehinggalah pada tahun 2012, beliau memasang kamera di dalam kelas untuk merakamkan sesi pembelajaran buat seorang pelajar yang tidak dapat hadir ke sekolah kerana dalam keadaan tenat akibat kanser. Beliau memuat naik video tersebut di Youtube dan terkejut dengan sambutan yang diterima.

Saluran WooTube yang percuma itu mempunyai lebih 200,000 pelanggan dari seluruh dunia dan video-videonya telah ditonton lebih daripada 12 juta kali.

Pengetua Sekolah Tinggi Teknologi Cherrybrook, Gary Johnson menjelaskan bahawa Eddie adalah seorang guru yang mampu menerangkan isu matematik yang kompleks dalam bahasa yang mudah. Disebabkan itu para pelajar sentiasa datang ke saluran Youtube itu untuk belajar.

Bagi Eddie, beliau sangat sukakan komen pelajar yang mengatakan mereka membenci matematik. Beliau menganggap itu adalah cabaran peribadinya supaya berjaya mengubah pandangan pelajar-pelajar ini terhadap subjek itu.

Atas usaha dan sikapnya itu serta kejayaan video WooTubenya membuatkan Eddie berjaya disenaraikan sebagai finalis Global Teacher Prize yang diberikan oleh Yayasan Varkey yang berpangkalan di London. Seramai 30,000 orang guru dari 173 buah negara telah menyertai anugerah berprestij itu dan 50 guru telah disenarai pendekkan. Akhirnya, 10 finalis yang terpilih dijemput ke Dubai untuk menghadiri majlis pengumuman yang gilang-gemilang. Eddie Woo kemudian mula dikenali sebagai antara 10 orang guru terbaik di dunia.

Eddie kini terpaksa kerap berjauhan dengan keluarga atas urusan kerja dan sedang mencuba sedaya-upaya untuk mengawal tekanan serta pelbagai situasi yang dihadapi.


Sejarah Ringkas Pembangunan Masjid Inggeris Di United Kingdom

Sejak abad ke-16 lagi, populasi Muslim wujud di Britain yang tiba pada mulanya untuk tempoh sementara disebabkan bekerja dan berdagang. Dan ketika Perang Dunia Pertama dan Kedua, sekitar setengah juta orang Islam menjadi tentera perang untuk Empayar British.

Dan selepas tamatnya perang ini, penghijrahan besar-besaran daripada bekas-bekas koloni bermula dan kini United Kingdom mempunyai populasi orang Islam sebanyak 4% daripada jumlah penduduk.

Pertumbuhan populasi Islam di Britain secara tak langsung memberikan impak kepada seni bina Islam di negara ini. Sebuah buku yang baru diterbitkan iaitu The British Mosque : An Architectural and Social History oleh Shahed Saleem adalah yang pertama memberi gambaran keseluruhan dan penjelasan mengenai senibina Islam di Britan.

Orang Islam di British bebas membina masjid dengan pelbagai gaya yang mencerminkan kepelbagaian dalam komuniti Muslim di Britain kerana tiada ketetapan seni bina tertentu bagi sesebuah masjid, dom dan menara.

Hanya beberapa buah masjid sahaja wujud di Britain sebelum abad ke-20. Masjid pertama yang dibuka di UK sebuah rumah teres Liverpool yang dibuka oleh Abdullah William Quilliam, seorang mualaf British, pada tahun 1887.

Manakala masjid pertama yang dibina di UK adalah di Woking, Surrey pada tahun 1889 dan ditauliahkan oleh Dr. Gottlieb Wilhelm Leitner, seorang ahli bahasa.

Dalam era yang sama inilah pelayar-pelayar dari Bangladesh, Somalia dan Yaman yang tinggal di England mula menukarkan pub-pub dan rumah-rumah kepada tempat ibadat di bandar yang mereka tinggal.

Antara bandar-bandar tersebut adalah South Shields, Liverpool, timur London dan juga Cardiff.

Penghijrahan orang Islam dari India dan Pakistan ke Britain semakin meningkat selepas pemisahan India pada tahun 1947. Komuniti ini kemudiannya menubuhkan beberapa masjid baru untuk memenuhi keperluan agama dan sosial.

Seni bina masjid-masjid ini seolah-olah seperti sebuah rumah, sebagai contoh Masjid Wimbledon yang dibina pada tahun 1977 yang membangkitkan seni bina Mughal India.

Kebanyakan masjid-masjid awal selepas perang England bermula dengan penukaran rumah kepada masjid dan masih kekal hingga kini walaupun digantikan dengan masjid baru disebabkan jemaah yang semakin bertambah.

Masjid Jamia di Bradford bermula sebagai sebuah rumah pada tahun 1958 dan dibesarkan kepada dua rumah bersebelahan.

Memperbesar dan memperluaskan masjid sedia ada tidak lagi cukup untuk menampung populasi orang Islam yang semakin bertambah.

Pada tahun 1980 dan 1990, masjid-masjid baru mula dibina dan menggunakan gabungan seni bina Islam dan Inggeris di mana dom dan menara disokong oleh bahan-bahan dan gaya tempatan.

Contoh terbaik bagi seni bina ini adalah Masjid Noor-ul-Islam di Bolton dan Masjid Ghamkol Shareef di Birmingham.

Dan bermula pada abad ke-21, rekabentuk masjid mula mengambil rujukan secara langsung dari seni bina sejarah Islam. Terdapat beberapa masjid yang menjadi mercu tana di kawasan kejiranan yang menegaskan seni bina baru di Britain.

Selain daripada contoh-contoh bersejarah ini, terdapat beberapa masjid yang cuba menggunakan pendekatan moden.

Masjid Cambridge yang kini dalam pembinaan diberikan nafas moden dengan lajur kayu yang begitu dramatik.

Sementara itu, Masjid Shahporan kecil di Bethnal Green menunjukkan bagaimana seni tradisional Islam dapat digerakkan untuk membentuk fasad yang begitu menonjol.


4 Penjara Paling Kejam Dan Ganas Di Dunia

Penjara bukanlah tempat untuk bersuka ria, sudah pastinya ia menyeksakan jiwa dan fizikal. Namun, walaupun banduan adalah pelaku jenaya, namun kebanyakan penjara memberikan layanan berperikemanusian kepada mereka.

Walaupun begitu, terdapat sebilangan kecil penjara yang melayan banduan lebih teruk daripada binatang.

iluminasi.com kongsikan 4 penjara paling ganas dan kejam di dunia.

London merupakan lokasi kepada beberapa penjara ganas yang terkenal, antaranya adalah Penjara Newgate. Ia tersangat ganas sehinggakan pada satu masa orang yang melalui penjara ini dapat menghidu bau busuk akibat kesengsaraan dari penjara ini.

Pada tahun 1750, 11 individu ditugaskan untuk membasuh dinding penjara ini dan 7 daripada mereka telah dijangkiti penyakit ketika bekerja di penjara itu.

Namun, dalaman penjara ini lebih menyeramkan. Penjara ini dibina khas untuk penjenayah paling berbahaya di London, termasuklah pembunuh bersiri, pembunuh upahan dan perompak.

Ramai di antara mereka yang ditahan di sini sehingga dihukum mati membuatkan penduduk tempatan menggelarkan ia sebagai pintu ke neraka.

Lantai penjara ini juga dipenuhi dengan pepjiat dan lipas sehinggakan pelawat terpijak serangga-serangga ini.

Penjara Newgate juga merupakan tempat yang penuh dengan kekejaman dan korupsi membuatkan banduan mati lebih awal daripada perbicaraan. Pengawal-pengawal di sini terkenal dengan mendera dan memukul banduan, melainkan jika ahli keluarga membayar wang perlindungan.

Disebabkan Penjara Bastille terlalu kejam, ia membuatkan Perancis mempunyai cuti umum untuk meraikan kemusnahan "penjara" ini. Bastille merupakan kubu yang menjaga pintu-pintu kota Paris.

Namun, ia diubah menjadi penjara dan hanya sebilangan kecil sahaja yang ditahan di sini. Ia dianggap sebagai lokasi pengasingan dan penyeksaan bagi penduduk tempatan.

Sel-sel di sini sangat kecil dan gelap, dan banduan-banduan akan dihantar turun ke dalamnya menggunakan tali iaitu satu-satunya jalan masuk ke penjara ini.

Keluarga-keluarga bangsawan menggunakan penjara ini untuk secara rahsia memasukkan musuh-musuh mereka ke dalam penjara ini dan tidak dibebaskan sampai bila-bila.

Terdapat desas-desus mengatakan ada penduduk tempatan yang hilang pada waktu malam dan ditahan secara senyap di penjara ini.

Malah, lelaki yang memakai topeng besi itu bukanlah watak fiksyen, tetapi benar. Dia dipenjarakan selama 34 tahun dan identitinya disembunyikan menggunakan topeng besi.

Identitinya tidak diketahui namun ramai yang tahu dia dipenjarakan di Bastille.

Empayar Inggeris menggunakan jajahan koloni dengan sebaik-baiknya. Ia merupakan perkampungan yang digunakan untuk membuang banduan dan memisahkan mereka daripada populasi awam.

Penjara ini terletak di kawasan terpencil biasanya di pulau-pulau atau wilayah koloni yang jauh. Secara realistiknya, kebanyakan daripada penjara-penjara ganas dalam sejarah adalah penjara seperti ini.

Mereka yang dihantar ke penjara ini diberikan kerja buruh yang berat yang mampu memperluaskan empayar mereka. Namun, kerja-kerja ini sebenarnya tidak termasuk dalam hukuman mereka.

Pelabuhan Macquarie yang terletak di Tasmania, Australia ini merupakan penjara yang sangat ditakuti oleh banduan yang dihantar ke luar negara. Ia merupakan penjara paling kejam di Tasmania.

Kem ini dibuka pada tahun 1822 dan selama 11 tahun, banduan dipenjarakan di sini dalam keadaan yang sangat kejam. Pulau ini terlalu sesak dengan banduan dan dianggap sebagai hina kerana banduan tidak diberikan makanan secukupnya.

Disebabkan terlalu sesak, banduan-banduan terpaksa tidur berdiri. Ia membuatkan seorang banduan menikam banduan lain sehingga mati dan berharap akan dihukum mati kerana lebih sanggup mati daripada tinggal di situ.

Ramai yang cuba untuk lari daripada penjara ini disebabkan hukuman sebat yang dahsyat serta kerja buruh yang sangat teruk.

Lelaki bernama Alexander Pearce pernah melarikan diri bersama 7 yang lain, namun berhadapan dengan masalah kelaparan.

7 yang lain sama ada menyerah diri atau mati, hingga meninggalkan Alexander keseorangan. Ada yang mengatakan Alexander membunuh yang lain dan memakan daging mereka, namun akhirnya dia ditangkap dan dihukum mati.

Mongolia digambarkan seolah-olah memang tempat yang kejam dari dulu lagi. Bermula tahun 1920, dunia barat mendapat gambaran buat kali pertama mengenai kehidupan banduan di Mongolia.

Penjenayah yang melakukan kesalahan berat di Mongolia berhadapan dengan hukuman kurung dalam kotak kecil.

Kotak tersebut tersangatlah kecil, seolah-olah saiz keranda dan diletakkan di dalam penjara bawah tanah. "Penjara" ini sangat mudah untuk dihasilkan. Selain daripada jarang diberi makan yang mana diberikan melalui lubang kecil, banduan biasanya diabaikan.

Ramai yang mati akibat keletihan pada musim panas, dan mati kesejukan pada musim sejuk, tanpa sesiapa pun ambil peduli.


6 Ujian Kehamilan Zaman Dahulu Yang Pelik Dan Dahsyat

Terima kasih kepada teknologi yang semakin berkembang, segala perkara yang dahulunya sukar kini menjadi mudah. Ia termasuklah cara untuk mengetahui sama ada seseorang wanita itu hamil atau tidak.

Hanya perlu ke pasaraya dan membeli penguji kehamilan, balik rumah dan lakukan ujian tersebut. Namun, ia tidak semudah ini pada zaman dahulu. iluminasi.com kongsikan 5 cara pelik untuk menguji kehamilan pada zaman dahulu.

Sains yang difahami kita sekarang ini tidaklah dapat difahami manusia Zaman Pertengahan. Wanita pada zaman itu biasanya diarahkan untuk kencing ke dalam balang dan cecair tersebut akan dilihat secara dekat untuk mengetahui sama ada hamil atau tidak.

Bagi mereka yang ingin lebih saintifik, mereka akan mencampurkan dengan wain merah yang akan memberikan perubahan kepada warna air kencing tersebut. Walaupun teknik ini sangatlah mentah dan tidak tepat, namun mereka masih tahu asas penting kepada menguji kehamilan iaitu menganalisa air kencing.

Pada awal tahun 1900an antara cara terbaik untuk mengetahui status kehamilan adalah dengan menyuntik haiwan hidup dengan air kencing dan lihat hasilnya. Secara teorinya yang mana dibuktikan benar, air kencing wanita hamil mempunyai hormon yang menyebabkan kesan kepada banyak haiwan apabila ia disuntik.

Dengan cara ini, doktor dan saintis mempunyai cara yang efektif untuk menguji kehamilan dan mengkaji perkrara ini. Haiwan yang popular digunakan ketika dahulu adalah South African claw frog . Ini kerana haiwan ini mampu bertelur sepanjang tahun dan memberikan pelbagai jawapan serta mengetahui sama ada wanita tersebut hamil atau tidak.

Jika anda ia kejam dan tak adil untuk menyuntik haiwan hidup untuk ujian ini, katak bukanlah pilihan pertama. Sebelum itu, tikus dan arnab digunakan.

Wanita zaman sekarang mempunyai cara paling mudah untuk mengetahui sama ada mereka hamil atau tidak. Malah ia sangat cepat diketahui dan secara rahsia. Namun terdapat banyak cara yang anda mampu tahu sama ada hamil atau tidak tanpa perlu membeli penguji kehamilan.

Antara salah satu ujian yang agak bahaya dikenali sebagai ujian peluntur. Caranya mudah, ambil air kencing yang segar dan campurkan ke dalam peluntur, tanpa perlu menyukat sukatannya.

Kacau larutan tersebut dan lihat apa yang berlaku. Jika campuran tersebut menjadi berbuih, anda berkemungkinan besar hamil, dan jika sebaliknya, anda tidak hamil. Ujian ini tidak digalakkan walaupun ia mampu memberikan jawapan kerana ramuan kimia yang terhasil amat berbahaya lebih-lebih lagi kepada wanita hamil.

Air kencing yang merupakan ammonia, jika bercampur dengan peluntur akan menghasilkan sejenis gas pemedih mata. Ia sangat berbahaya dan boleh membuatkan seseorang itu sakit teruk.

Jika dibandingkan dengan teknik di atas, kaedah ini tidaklah berbahaya. Ujian ini dilakukan dengan memasukkan beberapa sudu besar gula ke dalam cawan dan kencing ke dalamnya pada waktu pagi.

Mereka yang mempercayai kaedah ini mendakwa hormon dalam air kencing wanita hamil akan menyebabkan gula menjadi berketul dan bukan larut. Jika ini berlaku, wanita tersebut hamil.

Jika gula melarut, kemungkinan besar kehamilan tidak berlaku. Namun, seperti kebanyakan kaedah-kaedah ini, tiada ujian saintifik dijalankan. Juga tiada jumlah sukatan berapa bahagian air kencing yang harus dicampurkan bersama gula, membuatkan ketepatan ujian ini diragui.

Bagi Mesir Purba dan Yunani Purba, kedua-duanya dikatakan menggunakan cara yang sama melibatkan bawang merah. Caranya adalah dengan meletakkan bawang berdekatan atau lebih kerap dalam faraj wanita yang diuji, dan wanita tersebut harus tidur semalaman dengan bawang tersebut.

Jika wanita tersebut bangun keesokan paginya dan mempunyai nafas berbau bawang, makan wanita tersebut tidak hamil, dan jika sebaliknya maka wanita itu hamil.

Pada zaman itu, ada logiknya mengenai hal ini. Ia kerana minyak daripada bawang merah dan bawang putih adalah sangat kuat, jadi jika wanita tersebut tidak hamil, bau tersebut akan sampai ke saluran pernafasan dan memberikan bau bawang.

Tapi jika wanita itu hamil, bau tersebut akan terhalang daripada masuk ke saluran pernafasan. Tak dapat diketahui ketepatan cara ini namun apa yang pasti cara ini sangatlah mengerikan.

Bagi seorang doktor pada abad ke-16, Jacques Guillemeau, analisa terhadap air kencing adalah kaedah yang tak masuk akal dan tidak perlu. Menurutnya, terdapat cara yang lebih mudah yang dilihatkan tidak diketahui oleh doktor dan saintis lain.

Beliau berkata apa yang harus dilakukan untuk menentukan sama ada seseorang wanita itu hamil adalah melihat ke dalam matanya. Menurut Jacques, perubahan pada mata wanita boleh dilihat oleh seseorang doktor yang pakar sahaja.

Anak mata wanita akan menjadi kecil, pembengkakan urat-urat mata di penjuru mata dan beberapa tanda lagi. Wanita tersebut juga akan menyedari kehamilan kerana penglihatannya berubah menjadi lebih jelas ketika hamil.


Berapa Lama Masa Diambil Untuk Seorang Beginner Membangunkan Aplikasi Telefon Pintar?

Anda mempunyai idea hebat yang boleh menjadikan anda seorang jutawan dan berhasrat untuk membina sebuah aplikasi bagi merealisasikan idea tersebut. Namun anda tidak mempunyai kebolehan programming untuk membangunkan aplikasi, dan risau sekiranya idea ini dikongsikan kepada orang lain, mereka akan meniru idea tersebut.

Ini adalah antara kerisauan yang menjadi penyebab anda ingin belajar sendiri cara untuk membina sesebuah aplikasi. Namun, berapa lamakah masa yang diperlukan bagi beginner seperti anda untuk membangunkan aplikasi telefon pintar?

Soalan ini terlalu umum, jadi jawapannya juga adalah umum, ia bergantung. Tanya diri anda:

Berdasarkan perkongsian pengalaman seorang pengguna Quora, iaitu Scott Lieberman, beliau cekap dalam perisian seperti Ruby on Rails, PHP dan PostgreSQL sebelum beliau membuat keputusan untuk belajar cara membuat aplikasi telefon pintar daripada scratch.

Menurut Scott, beliau memerlukan masa 2 bulan untuk memahami mobile programming, dan 6 bulan untuk menjadi seorang mobile developer yang cekap. Menurut beliau lagi, untuk menghasilkan sebuah aplikasi memerlukan masa antara 2 bulan hingga ke setahun.

Itu adalah anggaran masa yang diperlukan bagi seseorang yang mempunyai pengalaman tentang programming. Di bawah pula adalah perkongsian di laman Quora oleh Vipul Dassani, seorang beginner yang terlibat dalam pembangunan aplikasi Android.

Saya tidak pernah mempunyai sebarang latihan rasmi dalam Java dalam apa jua bentuk sekalipun sebelum saya mula membangunkan aplikasi Android. Interaksi pertama saya dengan Java adalah kerana saya terpaksa membangunkan sebuah aplikasi Android. Selepas 2 tahun memulakan projek ini, saya boleh katakan bahawa Java tidaklah sesusah yang disangka.

Sekiranya anda pernah menggunakan C++, anda pasti biasa dengan Java. Segalanya lebih kurang sama, logiknya juga hampir sama dengan kesemua bahasa programming peringkat tinggi, perbezaan hadir dalam bentuk abstraction dan cara penggunaan framework.

Anggaran masa yang diperlukan bagi membangunkan sesebuah aplikasi bagi seseorang beginner bergantung kepada masa yang diluangkan untuk proses pembelajarannya. Katakanlah anda meluangkan masa sekitar 4 hingga 5 jam sehari dan mula membaca serta melakukan praktis sejak hari pertama lagi, dalam masa 10 hingga 14 hari, anda sudah tahu tentang asas-asas programming.

Adalah sangat penting untuk mahir dalam pengetahuan asas ini, seperti fungsi dalam Global Local variables, Static Public class, Class referencing, Hashmaps, Default classes dan lain-lain. Pengetahuan tentang asas ini mampu mengelakkan anda daripada melakukan kesalahan yang boleh menyebabkan masalah besar.

Apabila anda sudah mahir dengan asas-asas programming menggunakan Java ini, anda boleh mula menggunakan Android Studio bagi membangunkan aplikasi. Jangan tunggu lebih lama lagi untuk belajar tentang Java, Android akan ajar caranya.

Untuk belajar cara membangunkan aplikasi, apa yang anda perlu lakukan adalah sekadar Google search 'Learn Java' dan 'Learn Android'. Terdapat beberapa laman sesawang yang boleh menjadi guru anda seperti codecademy.com, khanacademy.org, vogella.com dan androidhive.info.

Tempoh yang diperlukan bagi seorang beginner sebenarnya bergantung kepada usaha dan masa yang diluangkan. Tidak ada tempoh tetap bagi tujuan ini. Namun, perlu ditegaskan bahawa programming bagi aplikasi Android dan iOS melibatkan platform yang berbeza. Pembangunan aplikasi bagi Android memerlukan Java dan Android Studio, manakala bagi iOS pula memerlukan Xcode dan Swift.

Mempelajari programming ibarat mempelajari suatu bahasa baharu. Semuanya kelihatan asing ketika di awal pembelajaran, namun apabila anda sudah biasa, segalanya menjadi mudah.


Eksekutif Google ini berhenti kerja untuk menjual samosa ibunya, kini menjadi jutawan muda Forbes

Pada tahun 2014, semasa sedang menonton televisyen pada suatu petang Ahad yang indah, Munaf Kapadia telah bertegang leher dengan ibunya. Pertengkaran itulah yang membawa perubahan paling besar dalam hidup Munaf dan ibunya.

Ketika itu, Munaf yang merupakan seorang eksekutif di Google berusia 25 tahun mahu menonton rancangan kartun The Simpsons. Namun, seperti hari-hari biasa, ibunya, Nafisa akan berebut untuk menonton drama India kegemarannya dan menukar saluran TV tanpa kerelaan Munaf.

Perkara itu membuatkan Munaf terfikir. Ibunya mempunyai pelbagai kemahiran, namun dia hanya membazirkan masa setiap hari dengan menonton rancangan-rancangan yang entah apa-apa dan bermain permainan Candy Crush.

Munaf berazam untuk membuat ibunya melakukan perkara yang lebih bermakna dalam kehidupan. Dari situlah dia mendapat satu idea yang sungguh bernas.

Ibunya seorang tukang masak yang sangat hebat, terutama sekali dalam penyediaan hidangan "Bohri" yang sering diraikan namun sukar didapati di sekitar Mumbai.

Munaf kemudian telah menghantar e-mel kepada rakan-rakannya untuk menjemput mereka datang makan tengah hari di rumah merangkap 'restorannya' yang diberi gelaran "The Bohri Kitchen" pada hari Sabtu dan dikenakan bayaran Rs700 (RM42). Tanpa disangka-sangka, kesemua slot lapan kerusi dipenuhi oleh rakan-rakan kepada rakannya.

Setelah kejayaan pertama itu, The Bohri Kitchen mula beroperasi pada setiap hari Sabtu dan Ahad. Mereka mengalu-alukan kedatangan orang awam ke rumah untuk menikmati juadah namun mereka mengenakan caj seperti seperti sebuah restoran.

Bohri ialah sejenis menu tradisi yang hanya terdapat di kalangan komuniti Muslim kecil bergelar Dawoodi Bohra yang tinggal di sebahagian India dan Pakistan. Untuk merasa juadah istimewa ini, anda perlu meminta rakan Bohri untuk memasaknya atau pergi ke kenduri perkahwinan masyarakat itu. Ia merupakan gabungan pengaruh Gujarat, Parsi, Mughlai dan Maharastria dan sering dihidangkan oleh kumpulan keluarga atau rakan-rakat rapat yang makan menggunakan satu pinggan keluli besar dipanggil thaal.

Untuk hidangan makan tengah hari "restoran" itu, Munaf mengenakan caj sebanyak Rs700 (RM42) setiap orang bagi tujuh juadah banquet tradisional. Setelah selesai makan, para tetamu berasa terlalu gembira dengan masakan ibunya yang lazat sehingga bangun memeluk wanita itu. Bermula daripada kejayaan pertama itu, Munaf tahu yang idea itu boleh melangkah lebih jauh lagi.

Munaf membuat keputusan untuk meninggalkan kerjayanya di Google dan melancarkan jenama "The Bohri Kitchen" pada bulan Janurari 2015. Perniagaan mereka berjaya dikenali ramai atas ulasan-ulasan yang baik dan juga publisiti dari mulut ke mulut.

Pada permulaan, Munaf agak khuatir dan ragu-ragu kerana menjemput orang yang tidak dikenali masuk ke dalam rumah. Jadi, mereka mengamalkan "polisi larangan pembunuh bersiri" dengan membuat semakan latar belakang setiap pelanggan yang membuat tempahan untuk memastikan mereka bukan penjenayah.

Selain itu, cabaran yang dihadapi Munaf dalam memulakan perniagaan makanan dan minuman ini adalah semasa perlu meyakinkan kedua-dua ibu bapanya yang dia benar-benar nekad untuk meninggalkan Google dan juga belajar cara mengambil pekerja yang pandai menjaga kualiti makanan supaya mempunyai rasa yang konsisten seperti masakan ibunya.

Kini, Munaf mengenakan bayaran 1,500 rupee (RM90) bagi setiap hidangan makanan tengah hari atau adakalanya makan malam di rumah orang tuanya. Selain itu, mereka juga menawarkan perkhidmatan katering dan makanan bawa pulang yang beroperasi sepanjang minggu dan mempunyai tiga kakitangan.

Antara selebriti terkenal yang pernah datang ke rumah keluarga ini adalah seperti Rani Mukherjee dan Farah Khan. Walaupun hanya beroperasi pada hujung minggu, perniagaan itu amat menguntungkan sehingga Munaf disebut oleh Forbes dalam senarai "30 di bawah 30" pada tahun 2017. Mereka kini sedang mencari peluang untuk membuka cawangan di seluruh India.

Bagi ibu Munaf pula, dia berasa teruja kerana dapat menggunakan minat dan bakatnya dalam bidang kulinari untuk membuka The Bohri Kitchen. Namun, dia masih tetap tidak berhenti menonton drama kegemarannya di dapur sambil memasak untuk pelanggan.


Keluarga Radford : Keluarga Terbesar United Kingdom Dengan 20 Orang Anak

Kita selalu mendengar atau melihat dari filem, orang barat biasanya mempunyai anak dalam jumlah yang sedikit. Kebanyakannya 2 hingga 3 orang, paling tidak pun 4. Namun, lain pula bagi sebuah keluarga di United Kingdom ini.

Noel dan Suzanne Radford, atau dikenali sebagai Keluarga Radford mencipta sejarah sebagai keluarga paling besar di United Kingdom dengan mempunyai 20 orang anak. Keluarga ini mula mendapat liputan media 5 tahun lalu ketika mempunyai 16 orang anak.

Pasangan yang berusia 47 dan 42 tahun yang tinggal di Lancashire, England ini kenal sejak kecil ketika berusia 7 tahun dan membesar sebagai jiran. Sue mula hamil anak pertama ketika berusia 14 tahun pada tahun 1989.

Mereka kemudiannya melangsungkan perkahwinan pada tahun 1992, dan dikurniakan anak kedua, Sophie, pada tahun 1993.

Selepas daripada kelahiran itu, mereka seperti ketagih untuk mendapatkan lebih banyak anak. Mereka merancang untuk mendapat 3 orang anak namun kegembiraan mendapat cahaya mata membuatkan mereka meneruskannya.

Ketika melahirkan anak ke-9, Noel telah menjalani pembedahan vasektomi, namun memulihkannya kembali kerana cinta terhadap anak kecil membuatkan mereka bertukar fikiran untuk membesarkan keluarga mereka.

Namun berita sedih melanda keluarga ini 4 tahun lepas apabila anak ke-17 yang diberi nama Alfie Thomas keguguran ketika hamil 23 minggu.

Kesedihan itu tidak menghalang keluarga ini untuk menambah lagi 3 ahli.

Sue melahirkan anak ke-20 nya dengan mudah di Klinik Kesihatan Royal Lancaster, September lalu walaupun dianggap sebagai berisiko tinggi oleh doktor.

Walaupun harus bekerja keras membesarkan anak-anak, keluarga ini tidak menuntut apa-apa faedah selain daripada faedah anak-anak.

Pasangan bahagia ini mempunyai perniagaan pembuatan pai yang dibantu oleh Chloe dan Daniel.

"Tak semua keluarga besar menuntut faedah daripada kerajaan, kebanyakannya bekerja keras untuk dapatkan apa yang mereka dapat," jelas Suzanne.

Kesemua 21 ahli keluarga ini tinggal di rumah dengan 10 buah bilik yang dibeli pasangan ini pada tahun 2004 dengan harga RM1.3 juta. Hidup mereka dalam keluarga sebesar ini walaupun gembira, namun tidaklah mudah.

Kos mingguan membeli barang rumah adalah sekitar RM1,300 termasuklah 74 liter susu, lebih daripada 20 buku roti, 14 kotak bijirin dan 28 gulung tisu tandas. Keluarga ini menggunakan minivan dengan 15 tempat duduk untuk bergerak.

Menjelang perayaan Krismas, sebanyak 3 ekor ayam belanda, 3.5 kilogram kentang dan 56 unit puding Yorkshire dihidangkan.

Walaupun sibuk menjaga anak dan mengendalikan rumah yang riuh rendah, pasangan ini masih mampu bercuti meraikan ulangtahun perkahwinan ke-25 mereka.

Noel dan Sue menghabiskan lebih daripada RM160,000 menyediakan makan dan pakaian anak-anak mereka. Noel juga mengakui mengalami kesukaran mengingati tarikh lahir anak-anaknya.

Mereka juga kini mempunyai 3 orang cucu, iaitu anak-anak kepada Sophie. Kini, Noel dan Sue bercadang tidak lagi menambah cahaya mata dan menjadikan Archie sebagai anak bongsu.

Apabila ditanya bagaimana mereka hadapi semua ini, Sue menjawab sambil ketawa : "Lama-lama biasa juga. Bagi kami, ia adalah seperti hari-hari biasa yang normal,".